text:
Set teg í samband við ráðgevarnar á Eik Markets, tlf.: 348 617, t-postur: dealer@eik.fo
Partabrøv
Partabrøv geva tær møguleika at ogna tær part av eini fyritøku og kunnu tí vera ein áhugaverd íløga, um tú metir framtíðarvónirnar vera góðar hjá einstøkum fyritøkum ella vinnugreinum.
Partabrøv hóska serliga til tín, sum hevur áhuga og tíð at fylgja gongdini á partabrævamarknaðinum.
Kursurin á partabrøvum endurspeglar, hvat marknaðurin væntar sær av fyritøkuni. Í stuttum tíðarskeiðum kann partabrævavirðið sveiggja nógv, og tí eru partabrøv best egnað sum langtíðaríløga.
Hvussu stórur partur av uppsparingini eigur at fara í partabrøv veldst um títt váðafýsni og íløgutíðarskeið.
Vitja heimasíðuna hjá Virðisbrævamarknaði Føroya og norðurlendska virðisbrævamarknaðinum, OMX Nordic Exchange.
Partabrøv geva tær møguleika fyri størri avkasti, enn um peningurin stendur á vanligari kontu.
- Partabrøv hava søguliga sæð givið størri vinning enn eitt nú lánsbrøv. Tó kann virðið á partabrøvum sveiggja nógv í stutta tíðarbilinum, og hóska partabrøv tí best til langtíðaríløgur.
- Einki mark er fyri, hvussu stórt avkastið av eini partabrævaíløgu kann verða - hinvegin kann ílagdi peningurin, í ringasta føri, vera mistur, um partafelagið t.d. fer á húsargang.
Harumframt kunnu ávís rættindi vera knýtt at partabrøvum, t.d. vinningsbýti og atkvøðurættur á aðalfundi.
Tá tú keypir eitt partabræv, ognar tú tær ein part av fyritøkuni. Avkastið av partabrøvum er tengt at kursgongdini og møguligum vinningsbýti.
Hvør er váðin?
Íløgur í partabrøv bera vanliga í sær størri váða enn íløgur í t.d. lánsbrøv. Afturfyri er avkastið av partabrøvum søguliga sæð størri enn avkastið av lánsbrøvum. Váðin er m.a. tendur at:
- gongdini hjá tí einstaka felagnum
- marknaðargongdini sum heild
- gjaldoyranum, um partabrøvini eru í fremmandum gjaldoya
Beinleiðis íløgur í partabrøv hóska best til íleggjarar, ið eru áhugaðir í sjálvir at fylgja gongdini á partabrævamarknaðinum.
Ynskir tú at handla virðisbrøv í Eik, er neyðugt, at tú hevur virðisbrævagoymslu í Eik. Harumframt skalt tú hava undirskrivað avtalu um virðisbrævahandil, sum er ein partur av MiFID reglunum. Les meira um MiFID.
Virðisbrævahandil
Tú kanst keypa og selja virðisbrøv við at seta teg í samband við Eik Markets ella gjøgnum Netbankan.
Kostnaðir
Tvey sløg av kostnaðum eru tengdir at handli við virðisbrøvum
- Handilskostnaður
- Virðisbrævagoymslukostnaður
Sí nærri útgreining av kostnaðum her.
Bílegg eitt íløguprát
Treytir og politikkir
Kunna teg, áðrenn tú gert íløgur


c: text/html

text:
Búskaparfrágreiðingin fingið nógva umrøðu
Í várfrágreiðingini lýsir Búskaparráðið fleiri tættir í búskapinum, sum ikki áður hava verið neyvt lýstir. Ein av hesum er gongdin í fólkatali og –samanseting. Í hesum sambandi verður m.a. víst á, at burðaravlopið verður negativt frá 2035.
Somuleiðis leggur ráðið fram nýggja vitan um føroyska arbeiðs- og útbúgvingarmarknaðin. T.d. kemur bert góð helvt av teimum, sum nema hægri útbúgving uttanlands, aftur til Føroya at búgva. Orsøkin er, at arbeiði er ikki til tey.
Frágreiðingin hevur fingið nógva umrøðu í fjølmiðlunum. Harumframt hevur ráðið havt fleiri framløgur fyri seráhugabólkum, her uppií kommunum, peningastovnum og vinnulívsfólkum umboðandi so at siga allar leiðslur í føroyska vinnulívinum.
Búskaparfrágreiðingin kann takast niður her.

robotstxt: allowed

filter: keep


text:
Námsætlan
- Details
- Created on Tuesday, 17 September 2013 20:24
Dirviðsringurin
Dirviðsringurin er ein hugburður ið Stropin roynir at fylgja. Hesin ringur inniheldur 4 partar, at hoyra til, at megna, at vera sjálvbjargin og hjálpsemi, hesir partar saman skapa ein dirviðsring. Ein heilur dirviðsringur tryggjar at barni er í javnvág og megnar at mennast á bestan hátt.
At hoyra til:
Hetta merkir at syrgja fyri at øll kenna “Stropan”, sum eitt gott stað at vera. Felagstiltøk skulu fremja kensluna av, at øll kunnu vera her.
At megna:
Hetta merkir at barni skal trúgva uppá síni egnu evni og vita at “eg megni” at gera ymiskt.
At vera sjálvbjargin
Hetta merkir, at barni sjálvt dugir, at loysa ymisk vandamál á lívsleiðini og hevur ræði á hvat tað er ført fyri.
At vera hjálpsamur
Síggja, hoyra og rúma
Uppgávan hjá tí vaksna er til eina og hvørja tíð at síggja, hoyra og rúma og viðurkenna barni – tann vaksni er tann sum skapar og tryggjar karmar um barni og gevur barninum umstøðurnar, sum gera tað møguligt hjá barninum, at ferðast trygt út í heimin at granska lívið
Virkisætlan
Persónliga menning
At arbeiða við barnsins fjølbroyttu persónligu menning er grundstøði, tað er grundleggjandi partur av barnsins møguleika fyri at læra.
Okkara útgangsstøðið er at barnsins samleiki, sjálvsfatan, sjálvsupplivan og sjálvsálit eru tíðandi partar fyri barnsins heildarmenning og møguleikum at ogna og læra seg nýggj ting. Vit vilja altíð royna at hava eina viðurkennandi námsfrøði. Hetta merkir at okkara tilgongdtil tað einstaka barni er:
“Tú ert góð/ur nokk sum tú ert, mær dámar teg um tú ert blíður, óður, keddur og so framvegis. Tú hevur týdning fyri meg og felagsskapin, og eg rúmi tær sum tú ert við øllum teimum kenslum tú hevur”
Mál
At skapa gróðrarlíkindi fyri menning av barnsins sjálvsvirði/sjálvsálit.
At skapa fjølbroyttar karmar og tilboð til ymiskt virksemi.
At skapa møguleikar fyri avbjóðingum so barnið kann “blóma” og læra seg nýggjar førleikar.
Tað merkir
At vit síggja og móttaka barni við opinleika og hita
Starvsfólki skal lurta royna at skilja og viðurkenna barnsins tørv, vilja og ætlan
Starvsfólki stuðlar barninum í ósemjum. T.d. við at seta orð á barnsins kenslur og stuðla tí í, at tað er í lagið at siga frá!
Starvsfólki skal rúma og geva pláss til tær kenslur barni hevur. T.d. er tað í lagið at verða kedd/ur tá ið foreldrini fara! Her skulu vit geva okkum tíð at lurta og troysta.
Vit vilja royna at hava samling har vit vilja skapa møguleikar fyri at tað einstaka barni verður hoyrt og venur seg at lurta og taka ímóti boðum.
At fara túrar, har barnið fær avbjóðingar, bróta mørk styrkja førleikar/vitan hetta økir um barnsins sjálvsvirði og sjálvsálit.
Tekin
Børn eru trygg og hava álit
Børn sum tora at siga sína meining
Børn sum tora at taka stig til
Børn sum taka samband
Børn sum flenna og trívast
Sosialir førleikar
Barni skal hava møguleikar at spæla, samarbeiða og loysa uppgávur saman við øðrum børnum. Samskifti og samspæl við onnur hevur stóran týdning fyri barni fyri at skapa nýggj sambond og menna egnar sosialar førleikar.
Mál
At skapa góðar møguleikar fyri børnini at spæla.
At arbeitt verður fyri at gera vinarløg, og í hesum sambandi verður dentur lagdur á umsorgan, virðing, samavgerð og samarbeiði.
Tað merkir
Vit vilja skapa góðar karmar fyri tí fría spælinum. Tað er í samspæli við onnur barni mennist. Í spælinum kann barni royna ymsar leiklutir,førleikar, hieraki o.l. og læra at handfara ósemjur/mótgang. Í spælinum avgerð barni sjálvt innihald og handling (samavgerð).
Vit vilja í samling læra børnini at bíða til tey eiga tørn, geva rúm fyri hvørjum øðrum, fáa felags upplivingar m.a. ígjøgnum sang og tónleik.
Vit vilja framhaldandi innrætta húsið so tað bjóðar til spæl og hugflog.
Vit vilja verja spæli sum er í gongd so tað verður órógva sum minst.
Vit vilja hjálpa barninum at vísa empati og umsorgan.
Tekin
Børn sum royna at samráðast og samarbeiða.
Børn sum taka samband/vinarløg.
Børn sum geva hvørjum øðrum rúm.
Børn sum duga betur at handfara ósemjur gjøgnum samtalu.
Kroppur og rørslur
Kroppur og rørslur eru amboð til at leggja heimin undir seg. At fáa vitan og innlit í hvussu kroppurin virkar, styrkir hjá kroppinum, møguleikar, hvønn týdning hann hevur fyri heilsu og vælveru, fáa børnini møguleika at fáa innlit í seg sjálvi og onnur menniskju. Børn hava eitt nátúrligt forvitni og hug at røra seg, og eisini kanna heimin við øllum sansum.
Mál
At børn fáa áhuga og fatan fyri sunnum og ósunnum lívsstíli t.v.s. mati, reinføri, rørslum o.ø..
At børnini vera tilvita um kroppin og at øll børn uppdaga gleðina við at brúka kroppin við fysiskum avbjóðingum.
Tað merkir
Vit vilja royna at vera nógv úti.
Vit vilja í námsfrøðiligum virksemi hava bæði fín/grovmotorik í huga.
Vit vilja lata børnini sjálvi vera virkin og luttakandi í tí dagliga.
Vit vilja spæla ymisk rørsluspøl.
Vit vilja gera rúm til at beistast í.
Vit vilja gera rúm fyri friðarligum spæli/hvíld.
Vit vilja í námsfrøðiligum virksemi stuðla undir barnsins sjálvbjargni.
Vit vilja tosa um og gera sunnan mat, gera myndatalvur um sunnan mat.
Vit vilja biðja børnini vaska hendur.
Tekin
Børnini brúka kroppin. Renna, hoppa, klatra o.s.fr.
Børnini vísa gleði yvir egnan kropp og hvat tey kunna.
Børn eru sjálvbjargin aldurssvarandi.
Børnini seta orð á sunnan og ósunnan mat.
Mentunarligir málburðir og virðir
Mentan er ein háttur at skilja seg sjálvan og umheimin uppá. Í list/mentunarligum tættum– bókmentum, film, sjónleik, tónleik, myndum o.s.fr. – møta vit tulkingum av okkara tilveru. Fleiri mentunarlig tiltøk børnini møta, víðari verður teirra sjónarringur uppá umheimin, onnur menniskjur og seg sjálvt.
Mál
At børnini verða kunna um ymsa mentan fyri børn og við børnum og tilfar at skapa mentunarligt virksemi.
Tað merkir
Vit vilja hava fastar siðvenjur við høgtíðir, føðingardagar o.a..
Vit vilja tekna, klippa klistra o.a..
Vit vilja geva børnunum royndir við sjónleiki og at vitja bókasavn.
Tekin
At børnini vísa gleði við siðvenjur og kenna tær.
At børnini hugdýpa seg í virksemi.
At tey eldru børnini læra tey yngru.
Náttúra og náttúrufyribrigdi
Náttúra og náttúrufyribrigdi hava týdning fyri menningina hjá barninum. Upplivingar í náttúruni menna motorikkin, sansir, hugflog, forvitni og skapanarevnini.
Mál
At vit vera við til at skapa áhuga og tilvitan um náttúruna.
At børnini vera kunna um veður og vind og onnur náttúrufyribrygdi.
At tað verður gjørt eitt umhvørvi, sum gevur møguleikar at gera royndir og uppdaga gleðina við at vera í náttúruni.
At børnini fáa virðing og vitan um náttúruna, djór og plantur.
Tað merkir
Vit brúka náttúruna og siga frá um náttúruna.
At vísa á ymiskt,steinar, greinar, vatn, sand, blómur, berjarunnar, mold o.a.
Seta orð á veðrið, luftina o.a.
Vit vilja geva børnunum møguleika at sáa, planta, velta o.a.
Tey vaksnu skulu vera góðar fyrimyndir sum vísa gleði, áhuga og vitan um náttúruna, veðrið og útilív.
Tekin
At børnini vísa gleði/forvitni við at vera úti í náttúruni
At børnini vita hvussu vit fanga síl, reyðmaðkar o.a.
At børnini taka náttúruna heim við, grøs, blómur steinar o.a.
Samskifti
Málið er eitt amboð til at skilja seg sjálvan og onnur. Dugur ein málið, kann ein betur siga sínar meiningar, kenslur og tørv – og handla harfrá.
Kann ein samskifta rætt og fjøltáttað við orðum, keipum og kroppi, kann ein skilja og skapa samband við onnur.
Mál
At vit skapa møguleikar fyri at menna málið gjøgnum dagliga virksemi. Vit vilja skapa eitt avbjóðandi og skapandi umhvørvi, sum vekjur áhuga og forvitni hjá børnunum fyri bókstavum, tølum,teknum og symbolum.
Tað merkir
At vit hanga stavraðið og talrekkjur upp.
Vi samlast at syngja, navnaspøl,rím og skjaldur.
Vit vilja vera tilvitað um at tosa við børnini og ikki til tey
Vit vilja skapa karmar og møguleikar fyri samtalu millum børnini.
Vit vilja lesa søgur/ævintýr.
Tekin
At børn duga at tosa, fortelja og tekna.
At børn brúka sítt kropsmál.
Skapanarevni
Hugflog, skapanarevni eru týðandi amboð í lívinum. Evnini at vera nýskapandi, finna egnar loysnir og gera egnar royndir hoyra undir hesum.
Mál
Vit vilja skapa eitt umhvørvið har tað er loyvt og eggja verður til at hugsa “uttan fyri kassan”. Barni skal sleppa at finna egnar loysnir, royna nýggj ting og sleppa at forvitnast eftir ymiskum, ið hevur við lívið at gera.
Tað merkir
At vit ikki afturvísa uppskotum frá børnunum
Vit ikki altíð eru bundin av “rutinunum”
Tekin
At børnini sjálvi finna uppá nýggj spøl
At børnini tora at siga sína hugsan
At børnini eru “fleksibul”.
Fyri allar sjey bólkarnar er fylgjandi galdandi:
Dokomentation/eftirmeting
Hvør bólkur skal leypandi gera lutmál, rætta í virkseminum, tí broytingar kunnu vera eftir hvussu bólkarnir eru.
Dokumentatión kann verða gjørd við myndum, frásøgnum ella líknandi.
Eftirmeting verður gjørd á starvsfólkafundum, har niðurstøða verður gjørd fyri hvørt einstakt barn og hvussu bólkurin mennist.
Við árslok verður ein savna niðurstøða gjørd.


text:
Pætur skrivað undir við EB/Streym
ítróttur01-11-2017 - 22:03 - Jóanis Albert Nielsen
EB/Streymur: EB/Streymur hevur skrivað undir sáttmála við Pætur Joensson Petersen.
EB/Streymur leigaði Pætur frá B36 í summar, og eftir summarsteðgin hevur Pætur spælt 14 dystir fyri EB/Streym, har hann hevur skorað 4 mál.
Annars er 19 ára gamli Pætur skálvíkingur, uppvaksin í B71, men síðani 2013 hevur hann spælt við B36, til hann í summar varð útleigaður til EB/Streym. Men nú hevur Pætur so skrivað undir sín fyrsta sáttmála við felag okkara, og tað fegnast vit um. Talan er um 1 ára sáttmála.
Vit ynskja Pætur góða eydnu komandi kappingarár!


text:
Jónleif vil eisini hava broytingar
Politikkur14-11-2017 - 16:04 - Jóanis Albert Nielsen
KVF: Bjarni Hammer og Kristin Michelsen úr Javnaðarflokkinum standa ikki við semjuna, sum samgongan saman við Sonju Jógvansdóttir gjørdu í august um at nýskipa fiskivinnuna.
Og nú ger Jónleif Johannesen, eisini úr Javnaðarflokkinum, greitt, at hann vil hava Vinnunevndina at umhugsa at broyta uppskotið, tí ávísar kvotur minka næsta ár.
Sostatt er unditøkan fyri nyskipanini, sum hon nú sær út, tódnað niður í 14.
Aksel V. Johannesen, løgmaður, hevur boðað til samgongufundar í morgin klokkan 9 um politisku støðuna.
Hoyr Jónleif greiða frá óvissu síni her.


text:
Tíðindasavn
Vøkstur í skattainntøkuni hjá Viðareiðis kommunu
Skattainntøkan hjá Viðareiðis kommunu er vaksin úr 1.279.807 kr. fyri mánaðirnar januar og februar í fjør til 1.483.196kr. fyri somu mánaðir í ár. Hetta er ...
Endurlýsing
Endurlýsing Viðareiðis Kommuna søkir eftir skrivara at arbeiða ¾ tíð at byrja sum skjótast. Arbeiðsuppgávur: Ábyrgd av ...
Tunnilsverkætlanin undirskrivað
Stórt hátíðarhald var í Viðareiðis skúla mikukvøldið 19.02.2014 í samband við, at tunnilsverkætlanin varð undirskrivað. ...
Skrivari til kommununa
Viðareiðis Kommuna søkir eftir skrivara at arbeiða ¾ tí, at byrja 1.februar. Arbeiðsuppgávur: Ábyrgd av skrivstovuni. ...
Vegleiðing um hundar og húsdjór, ið ganga leys
Í hundalógini (LL. nr. 82 frá 19. juni 1990 um hundar) er ásett, at ikki er loyvt at hava hund gangandi leysan á gøtu, vegi, ...
Ung í arbeiði
Viðareiðis kommuna fer at skipa fyri ung í arbeiði í summar. Arbeiðið er ætlað ungum sum eru liðug við 7. flokk og ...
Fundarskráir
...
Starv: Dagrøktari
Dagrøktari til Viðareiðis Kommunu Søkt verður eftir einum dagrøktara fyri dagrøktarar í barnsburðafarloyvi, at arbeiða fulla tíð. Farloyvistarvið er at byrja 19. august 2013. Starvstíðin ...
Viðvíkjandi jarðhitaskipan
Ynskir ein borgari, eitt húski ella eitt virki at fáa sær eina jarðhitaskipan, ber til at fáa fatur á umsóknarblaði her. Til ber eisini at ...
Grannastevna
Grannastevna fyri Viðareiði verður í Skúlanum á Viðareiði fríggjadagin 15. mars kl. 19:00. Til viðgerðar: Fuglaveiða í bjørgum, urðum og tílikum fuglalandi í ...
Skúlaútbygging
Nú gongur skjótt framá við skúlaútbyggingini. ...
Skattalistin
Skattalistin fyri 2011 liggur frammi til alment eftirlit á kommunuskrivstovuni í vanligari upplatingartíð í tíðarskeiðinum 17. - 31.01.2013 ...
Jólatræshald
Jólatræið verður tendrað mikukvøldið 5. desember kl. 20:00 Snorri Brend flytir fram røðu. Eisini verður felagssangur og jólamenn koma at vitja. Øll eru hjartaliga vælkomin. ...
Kunngerð um kommunuval 13. november 2012
Hervið verður gjørt kunnugt, at atkvøðugreiðslan til kommunuvalið týsdagin 13. november 2012 í Viðareiðis kommunu fer fram í skúlanum á Viðareiði. ...


text:
Fyri stuttum varð bólkur stovnaður við tí endamáli at stuðla tey, ið hava mist onkran. Hetta er eitt gott og kærkomið tiltak, og eiga tey, ið hava tikið stig til hetta, stóra tøkk og virðing uppiborna. Hóast ikki hevur verið vanligt við tílíkum bólkum, er kortini neyðugt við teimum.Vit vita, at alt ov ofta fara fólk á alt ov ungum aldri, og tey, ið eftir sita, skilja illa tað, sum er hent. Eina løtu fer teirra lív í sor.
Tá ið undirritaði roynir at seta nøkur orð saman um hetta evnið, eri eg fullgreiður um, at hetta er eitt eymt og viðkvæmt evni, ið eigur at verða viðgjørt við spekt og virðing. Men vónandi kunnu egnu royndir vera við til at hjálpa øðrum, bæði teimum, sum missa, men eisini teimum, sum eru um og kenna tey, ið hava mist.
Sjálvur var eg júst vorðin átta ára gamal, tá ið pápi mín doyði heima, 49 ára gamal, og sat eg hjá, tá ið hann gav upp andan. Tíbetur átti eg eina góða og sterka móður og góð, eldri systkin, og hetta hevur verið mær ein stór hjálp. Ikki var vanligt, at tosað varð nógv við okkum óvitar um tað, sum var hent, kanska tí at tey vóru skelkað, men eisini tí, at tey vóru ikki greið yvir týðningin av tí. Við at tiga um tað, sum var hent, hildu tey kanska, at soleiðis vardu tey barnið best.
Eina ferð minnist eg meg gráta, meðan pápi stóð undir børu inni í stovuni hjá okkum. Tað var, tá ið ein maður í bygdini kýndi mær eftir kjálkanum og segði:”Áh, neyðardýrið.” Vanliga hekk eg uppi í pápa mínum, hvar hann var í bygdini, so eina løtu skilti eg, at tann tíðin var farin.
Átta ára gamal livir tú millum dreym og veruleika. Onkur hevði sagt, at nú fór pápi upp til himmals, og eg minnist, at fram til jarðarferðina stóð eg leingi framman fyri køksvindeyganum og hugdi, um eg mundi fara at síggja hann ella sál hansara fara upp til Jesus pápa. Men nei, har stóð eg og bíðaði til fánýtis. Einki, ið bara kundi minna um hann ella sál hansara, fór uppeftir gjøgnum luftina framman fyri køksvindeyganum. Eg skilti púra einki.
Kortini gekk long tíð, áðrenn eg sló meg til tols við, at hann var farin og kom ikki aftur. Saknurin var stórur. Eina ferð, nakrar mánaðir eftir at hann var deyður, komu vit við báti til Havnar. Vit sigldu inn eftir Eystaru Vág og skuldu leggja at við Kongabrúnna. Við endanum í hondini stóð eg frammi á bakkanum til reiðar at binda, meðan vit nærkaðust. Knappliga var tað, sum var eg runnin í stein: Eg ivaðist ikki í, at tað var pápi mín, sum kom gangandi út eftir Müllers Brúgv: Gongulagið var tað vælkenda, keppin á høvdinum hevði eg sæð so ofta, og veðurbardur var hann í andlitinum. Hæddin og kroppurin, alt minti meg á pápa mín. Hví gekk hann har? Men tíverri, tá ið ein løta var farin, mátti eg vónbrotin viðurkenna, at sovorðin óvæntað fyribrigdi henda ikki í veruleikanum.
Lívið helt fram, sárið lektist, men arrið sat eftir. Tíbetur eru vit menniskju so háttað, at vit laga okkum lættliga til broyttar umstøður, og kanska serliga, meðan vit eru børn. Brá er barna lund. Men vit eru eisini ymisk, og tí loysa vit trupulleikan á ymiskan hátt.
Hvat hevur hetta, sum var mær fyri, lært meg ella givið mær? Og hvussu kann tað vónandi vera við til at hjálpa øðrum? Í yrkingini hjá Jógvan Telling Joensen: Eg haldi at eg livi, sigur hann m.a.: ”Er byrðan tung at bera og niðanbrekka er-? Ein uggi er, at andróður mentan mannin ger.” Í hesum liggur stórur lívsvísdómur, og kann tað skiljast soleiðis, at um vit orka at taka tey tungu tøkini, tá ið á stendur, styrkir tað okkum seinri, og vit kunnu kanska hjálpa og ugga, tá ið onnur koma út fyri líknandi fyribrigdum. Vit, ið hava verið úti fyri tungum upplivingum, kunnu og eiga at hjálpa, um vit hava orku og evni til tess.
Hvussu bera vit okkum at, tá ið onkur, vit kenna, missir ein av teirra næstu? Ja, her man vera sera ymiskt, hvat vit gera, og tað er væl skiljandi. Tað kann vera ein tung gongd fyrstu ferð at heilsa upp á ella vitja tey, sum sorgin hevur rakt. Og ofta hava vit lyndi til at ganga ta lættastu leiðina við at útseta vitjanina ella at skýggja tann ella tey, sum syrgja. Hóast hetta er vanlig og eftir øllum at døma lættasta loysnin, er hetta kanska tað seinasta, vit áttu at gjørt.
Tað er tungt aftur at taka í hondina á teimum, ið hava mist. Broytingin er stór, og tað liggur so nógv imillum. Deyðin hevur sett ein stóran kíla í. Tað, sum er hent, hongur í luftini og stýrir øllum: Stýrir tonkum okkara og gerðum okkara. Eina løtu er luftin bara sorg.
Men hóast byrðan er tung at bera, tá ið vit fyrstu ferð hitta fólk, ið hava mist, aftur, kennist tað kortini sum ein lætti, tá ið tað er gjørt. Um vit bara fara til teirra og taka í hondina, hava vit sett ta byrðuna frá okkum. Við at gera tað, hjálpa vit teimum og taka eina hond í, so at teirra byrða er lættari at bera. Og vit gera tað lættari fyri okkum sjálv. Og ikki er altíð neyðugt at siga so nógv. Danir taka til: Tale er sølv, tavshed er guld. Tigandi samkensla kann vera talandi samkensla.
Mótburður kann styrkja, og viðrák er ikki bara av tí góða. Um vit duga at fáa tað besta burtur úr tí ringasta, hava vit vunnið nógv. Í orðatøkum liggur stórur lívsvísdómur, ið prógvar, at tilveran yvirhøvur hevur fylt nógv hjá okkara forfedrum: ”Fátt er sum faðir, einki er sum móðir. Tungur er tigandi róður. Tann, ið sigrar á sær sjálvum, hevur vunnið tann størsta sigurin. Maður er mans gaman”. Tann, ið hevur styrki og evni, eigur at hjálpa tí treingjandi, tá ið á stendur. Í dag tørvar mær hjálp, í morgin kann tað vera tú. Hesar eru treytirnar hjá okkum, sum hava fingið tey framí-hjárættindi, sum lívið í veruleikanum er. Deyðin er eins náttúrligur, sum lívið er tað.
At enda havi eg hug til at vísa eitt lítið sindur á, hvussu tey gjørdu fyrr, tá ið sorgin rakti. Nøkur ár, áðrenn pápi mín doyði, sjólótust tveir pápabeiggjar mínir, annar var sjálvur triðji úr sama húsi. Boð vórðu send til bygdina, og móðir noyddist at ganga tey tungu spor at greiða aðrari konuni frá, at hon var vorðin einkja. Eg minnist, at eg gekk aftan á henni, tá ið hon skuldi bera boðini. Tá ið vit komu inn í gongina, slapp eg ikki longur. Tær báðar fóru innar í køkin, og har vóru tær í langa tíð. Lítið skilti eg av tí, ið har hendi, ta løtuna, men eg haldi, at vit eiga at hava stóra virðing fyri teimum, sum soleiðis hjálptu og uggaðu, tá ið á stóð. Somuleiðis er tað við stórari virðing, eg síggi ta konuna, ið misti mannin, fyri mær, og ofta hugsi eg um, hvussu sterk vit menniskju eru, tá ið á stendur, kanska serliga kvinnurnar, ið við undrunarverdari styrki hava tikið tung tøk, bæði kropsliga og sálarliga.
Sum frá líður, eiga vit øll góð minni, ið fjálga og styrkja, tá ið vit aftur hava fingið orku at taka tey fram millum øll minni okkara. Hetta eru ofta sorgblíðar, men ríkar løtur.
Við hesum vóni eg, at hetta, ið her er sagt, kann vera við til at lýsa, hvussu summi menniskju, og kanska serliga børnini, hugsa og gera, tá ið sorgin rakar, og eg bæði og vóni og vænti, at tiltakið, sum hesar ungu kvinnur eru farnar undir, fer at hjálpa, har ið á stendur, og eg ivist ikki í, at tað fer at fáa stóran týðning í framtíðini.
Hans J. Hermansen
04/2003


text:
Starvslýsing skúlaárið 2018/2019
15/05-2018
Fimm føst og fýra tíðaravmarkað størv í Hoyvíkar skúla eru lýst leys skúlaárið 2018/2019. Freistin at søkja er týsdagin 29. mai 2018 kl. 12:00. Trýst á leinkju…
LES MEIRA
Arkitekturur í handaverk og list
15/05-2018
4. flokkur hevur í eitt tíðarskeið arbeitt við evninum "arkitekturur". Næmingarnir byrjaðu evnið við einum gongutúri, har tey eygleiddu, deildu ymsar meining…
LES MEIRA
Frídagur, 11. mai 2018
09/05-2018
Skúlaárið 2017/2018 eru tveir frídagar, ið skúlin hevur at ráða yvir. Fyrri frídagurin varð lagdur týsdagin 13. februar 2018, og seinni frídagurin er lagdur ko…
LES MEIRA
PANGEA - Støddfrøðikappingin
23/04-2018
Næmingar í Hoyvíkar skúla hava síðstu mánaðirnar luttikið í PANGEA-Støddfrøðikappingini, ið er ætlað næmingum í 3. - 9. flokki. 1836 næmingar í 15 ymiskum skúl…
LES MEIRA
PISA 2018
11/04-2018
PISA 2018 í Føroyum verður hildin í vikunum 15 og 16, t.e. í døgunum frá 9. – 20. apríl 2018. PISA er altjóða kanning av 15 – 16 ára gomlum ungum. Her hjá okku…
LES MEIRA
Gleðiligar páskir
23/03-2018
Vit í Hoyvíkar skúla ynskja næmingum, foreldrum og øðrum avvarðandi einar gleðiligar páskir. Vónandi fáa tit øll eina góða páskafrítíð. Skúlagongdin byrjar…
LES MEIRA
Flogbørn
21/03-2018
Fleiri enn 700 børn í 2., 3. og 4. flokki í Tórshavnar kommunu hava verið til skúlakapping í "Flogbørnum" seinastu tríggjar vikurnar. Eisini næmingarnir í Hoyv…
LES MEIRA
Miðnámskunning fyri næmingum og foreldrum 1. mars
26/02-2018
Miðnámskunning verður fyri næmingum og foreldrum í Hoyvíkar skúla 1. mars kl. 19. Kl. 19:00: Framløga um Tøknibreytina á Tekniska Skúla í Klaksvík Kl. 19:30:…
LES MEIRA
Ung og lívið
21/02-2018
Sum liður í SSP arbeiðinum á skúlunum og ungdómshúsunum í Tórshavnar kommunu verður skipað fyri áhugaverdum evnisdøgum fyri øllum 7. flokkunum í kommununi í tíð…
LES MEIRA
Gloymd klæðir
09/02-2018
Fram til 28. februar 2018 hanga gloymdu klæðini í Hoyvíkar skúla frammi í Pyramiduhøllini. Klæðini eru eisini úr fimleikarhøllini.
LES MEIRA
Føstulávintshaldið 2018
09/02-2018
Mánadagin 12. februar 2018 verður skipað fyri føstulávintshaldi í Hoyvíkar skúla. Nógv verður á skránni bæði í álvara og gaman. Allir næmingarnir møta í skúla…
LES MEIRA
Frídagur, 13. februar 2018
05/02-2018
Skúlaárið 2017/2018 eru tveir frídagar, ið skúlin hevur at ráða yvir. Hoyvíkar skúli hevur lagt fyrra frídagin týsdagin 13. februar 2018. Hetta er týsdagurin e…
LES MEIRA
Konfirmantalestur í Hoyvíkar kirkju
04/02-2018
Theodor Eli Dam Olsen, prestur í Hoyvíkar kirkju, boðar frá, at næmingar, ið ætla sær at verða fermdir í heyst, skulu byrja at ganga til týsmorgunin 6. februar…
LES MEIRA
Kunnandi foreldrafundur
05/01-2018
Hoyvíkar skúli bjóðar foreldrum at børnum, ið eftir ætlan skulu byrja í 1. flokki skúlaárið 2018/19, til kunnandi foreldrafund mikudagin 10. januar 2018 kl. 19:…
LES MEIRA
Innskriving í 1. flokk skúlaárið 2018/19
05/01-2018
Foreldur at børnum, ið eftir ætlan skulu byrja í skúla skúlaárið 2018/19, kunnu nú skriva barnið inn í 1. flokk, frítíðarskúla og forskúla á netinum. Seinasta…
LES MEIRA
Gott nýggjár - nýt endurskin ;-)
03/01-2018
Við ynski og vón um eitt gott nýggjár vilja vit minna á at vera varin í ferðsluni. Serliga er tað henda myrka og váta tíðin, har vit skulu vera ansin. Leinkja…
LES MEIRA
Gleðilig jól og gott nýggjár
03/01-2018
Vit í Hoyvíkar skúla ynskja næmingum, foreldrum og øðrum avvarandi eini gleðilig jól og eitt gott nýggjár. Vit vilja samstundis takka tykkum fyri gott samstar…
LES MEIRA
Hoyvíkslagið
20/12-2017
Trýst her fyri at koma til Hoyvíkslagið: http://hoy.fo/227
LES MEIRA
Jólahaldið 2017
19/12-2017
Jólahaldið 2017 er av, og vit kunnu ikki siga annað enn, at tað eydnaðist avbera væl. Í einari stúgvandi fullari kirkju framførdu næmingarnir við lív og sál og…
LES MEIRA
Lucia á Hvíldarheiminum Naina
13/12-2017
13. december, á Lucia degnum, er siðvenja at ganga Lucia á Hvíldarheiminum Naina. Tað eru genturnar í 8. og 9. flokki og lærarar teirra, sum skipa fyri hesum.…
LES MEIRA


text:
Miðøldin
Miðøldin er eitt tíðarskeið í evropeiskari søgu. Flestu søgufrøðingar eru samdir um at miðøldin byrjar í ár 476 og endar í ár 1453. Í miðøld vóru stórar fólkaflytingar, kristindómurin varð borin um alt Evropa, og kirkjan fekk ovurstórt vald.
Leingi varð hildið, at miðøld var myrkt og óhugnaligt tíðarskeið - nógv og harðlig kríggj, krossferðir og svartideyði, tí ið um triðingurin av fólkinum doyði. Tá fór nógv vitan fyri skeyti, og hildið verður, at vit í Føroyum tí vita so lítið um tíðina fyri 14. øld. Men í miðøld blómaðu eisini list og mentan. Tá vóru nógvu og stórfingnu kirkjurnar bygdar. Framburður var eisini í handli, sjóvinnu og handverki. Tey lærdu at prenta bøkur, og m.a. vórðu kumpassin og mekaniska urið tikin í brúk. Bókmentir vórðu skrivaðar, og nógv kvæði eru yrkt í hesari tíð. Miðøld endaði í 15. øld, tá ið endurburðartíðin fór um alt Evropa.
Miðøld tekur við, tá ið Rómverjaríki fór til grundar um ár 400, og varir til trúbótina um ár 1500.


text:
Herfyri bórust tíðindi í fjølmiðlunum, sum man skal vera meira enn vanliga kensluleysur fyri ikki at gleðast yvir. Norðurlandahúsið hevði saman við Klippfisk tikið stig til ein filmsgrunn, har Norðurlandahúsið komandi trý árini fer at seta 200.000 krónur um árið. Tað er frálíkt, at Norðurlandahúsið vísir tílíkt áræði og ikki bíðar eftir, at landið fær tikið seg saman til at skapa neyðugu rammurnar og tað er frálíkt, at Klippfisk, sum hevur havt stóran týdning fyri ta spírandi filmslistina, heldur á fram móti vaksandi yrkisgerð á tílíkan hátt. Hetta er fínt og væl hugsað.
Mítt (næstan) ókúgandi bjartskygni fekk eitt boost av hesum tíðindum, og eg fór so smátt at gleða meg til øll tey spennandi lógaruppskotini um mentan, sum kundu væntast at vella inn um tingsins gátt 1.mars. Men vónbrotið var stórt, tá hesi lógaruppskot vórðu almannakunngjørd. Tí har var bert eittans uppskot um mentan. Uppskotið er frá Tjóðveldi og gongur út uppá at innføra film sum kategori í Mentanargrunni Landsins og samstundis økja upphæddina við 500.000 krónum og sjálvandi skulu tey tað. Í praksis hevur filmur verið partur av Mentanargrunni Landsins, gjøgnum árini eru smærri og heilt stórar upphæddir veiddar filmslistafólkum, men sjálvandi skal hetta skipast formelt. Tað er somuleiðis greitt, at upphæddin skal økjast, so tað er alt gott. Vónbrotið gjørdist allíkavæl stórt, tí uppskotið nevnir einki um inntøkujavning av starvslønum, einki um fakkunnleika og einki yvirhøvur av øllum tí, sum fær hjálpt uppá kervið kring føroysku listina.
Heilt stóra vónbrotið er sjálvandi, at hetta bert var eitt uppskot. Samgonguflokkunum vænti eg mær einki av í hesum høpi, teir hava so úr at gera við at avtaka samfelagið, at teir neyvan hava tíð til list og mentan. Men Tjóðveldi, sum metir seg sjálvt vera listaelskandi og mentanaruppbyggiligur flokkur kemur við einum uppskoti, sum ikki er nóg gott. Javnaðarflokkurin, sum seinastu tíðina hevur havt úr at gera við at rósa mentanini og bedýra teirra endaleysa frástøðu frá mentanarhugsjónini hjá Gerhardi Lognberg, hevði einki at bjóða. Framsókn, sum eg eisini hevði vónir til á mentanarøkinum, hevði heldur einki at bjóða mentanini, men tað er kanska ikki so pínligt fyri tann flokkin, eftirsum eingin Framsóknarlimur situr í mentanarnevndini og tey í heila tikið ikki hava blást seg so nógv upp sum hinir báðir flokkarnir.
Vantandi visiónir og vantandi arbeiði frá politiskari síðu er ikki bara óheppið, tað er oyðileggjandi. Í eini tíð, har vit verða trýst og gerast alsamt flatari og framtakssemið verður kroyst úr okkum, hava vit meira enn nakrantíð tørv á, at listin og mentanin sleppa at blóma. Tað er ræðuligt spell, at okkara politikarar ikki duga at síggja tað og eg havi hug at siga sum ein klókur facebookvinur skrivaði: “Havi størri virðing fyri einum sum Gerhardi sum torir at standa við sína annars býttu sannføring enn øll hini tingfólkini sum siga seg vilja stuðla mentan og list í bæði høvd og reyv áðrenn valið, men tá tey koma á ting gera tey als einki.”
(IS)


text:
Rebekka og Julian vunnu Ólavsøkurenningina 2017
31. Jul 2017
27. juli var sum vant Ólavsøkudagsrenning á skránni, og hetta hóskvøldið var veðrið av tí allarbesta við stilli og sól. Tað vóru ikki eins...
les meir
Sera vælnøgdir luttakarar í Fugloyarrenningini (myndir)
23. Jul 2017
Enn einaferð so vóru allir luttakararnir í ársins Fugloyar Renning sera væl nøgdir við tiltakið. Siglt bleiv úr Hvannasundi kl. 8.45 og kl. 10.00 komu...
les meir
Fossánes Renningin 2017
19. Jul 2017
Aftur í ár fer Treysti at skipa fyri rennikapping á Fossánesi. Í ár verður renningin sunnudagin 23. juli....
les meir
Úrslit opin kapping á Svangaskarði 14. juni 2017
16. Jun 2017
Í regni bleiv opna kappingin avgreidd í øllum góðum. Tað regnaði gjøgnum allan dagin og eisini alla tiðina meðan kappingin fór fram. Íðkarar úr Treysti...
les meir
Opin kapping á Svangaskarði 14. juni
09. Jun 2017
Treysti og Roysnið skipa í felag fyri opnari kapping á Svangaskarði mikukvøldið 14. juni kl. 18.15. Øll eru vælkomin at luttaka. Tilmelding er á...
les meir
FUGLOYAR RENNINGIN 2017
08. Jun 2017
Leygardagin 22. juli skipar Treysti, saman við bóndahjúnunum, Jastrid og Símun Gullaksen, í Uppistovu í Hattarvík, fyri Fugloyarrenning. Hetta er fjórðu ferð, at renning verður...
les meir
Gakk ella renn fyr heilsuna 2017 er byrjað
31. Mai 2017
Leygardagin 20.mai kl. 11.00 byrjaði sera vælumtókta árliga afturvendandi tiltakið "Gakk ella renn fyri heilsuna 2017". Fyrsti túrur var frá INN leygardagin undan Norðoyastevnu.Tiltakið er...
les meir
Úrslit Føroya Bjór Renningin 2017
29. Mai 2017
Tað bleiv til heimasigrar til Rebekku og Jan Elmar í árligu Føroya Bjór Renningini á Norðoyastevnu. Veðrið varð ikki nakað at reypa av, tí...


text:
Hetta staðfestir kanningin BIMCO/ICS Manpower Report, sum varð almanna kunngjørd 16. mai í IMO – International Maritime Organization.
Kanningin staðfestir, at í løtuni mangla umleið 16.500 yvirmenn (2,1 %), men at í 2025 er tørvur á 147.500 yvirmonnum afturat til at tæna heimshandilsflotanum.
Hóast talið av yvirmonnum verður spátt at vaksa javnt, so verður væntað at tørvurin fer at vaksa uppaftur skjótari.
Kanningin vísir á, at hesi seinastu fimm árini hevur vinnan lagt seg eftir at útvega, læra upp og varðveita sjómenn og økja um áratalið, sum sjómenn sigla. Kanningin vísir eisini, at um tað ikki verður gjørt munandi meira við útbúgvingarstøðið, fer vøksturin í eftirspurninginum av sjómonnum at skapa ein álvarsaman mangul í samlaða útboðnum av yvirmonnum.
Hinvegin metir kanningin, at tað í løtuni er eitt yvirskot á umleið 119.000 dekkarar ( 15,8 %), tí eftirspurningurin síðan 2010 bara er vaksin við 1 %.
Kina sær út til at hava yvirtikið leiklutin hjá Filipsoyggjum sum størsti einstaki veitari av sjómonnum, sum eru útbúnir til altjóða handilsflotan (hóast Filipsoyggjar enn eru størsti veitari av dekkarum). Sambært upplýsingum frá altjóða shipping feløgum sær tað tó út til, at kinesiskir sjómenn ikki eru so tøkir til altjóða tænastu, og tey meta Philipsoyggjar og Russland verða eins týdningarmiklar veitarar av yvirmonnum, tætt fylgd av Ukraina og India.
Ein samanumtøka av lyklatølunum í kanningini kann vera tikin niður á heimasíðunum hjá ICS og hjá BIMCO .
Kelda: International Chamber of Shipping


text:
Søgnin sigur, at ein kona á Dalbø, Malan at navni, ein dagin, hon var ov sein til neytar, og hinar neytakonurnar sótu uppi á Botnsbrúgv og bíðaðu eftir henniog høvdu hug at arga hana, skuldi blíva so sint, at hon lovaði at vísa teimum, at hon dugdi okkurt, tær ikki dugdu. Hon skuldi tá taka ein tungan stein, ið lá nakað eystan fyri gøtuna niðan Botnsbrúgv, og lyfta hann. Hetta megnaðu hinar ikki.
Hesin steinur hevur síðan verið róptur Malunarhav
.Fyri nøkrum árum síðani var Malunarhav farið í tvíningar. Tá tók Fritleif Joensen, bóndi, havið oman til umvælingar. Hetta er nú gjørt, og havið er borðið niðan aftur á sítt rætta pláss. Áðrenn farið bleiv niðan aftur við tí, varð havið vigað, og vá tað 176 kg.


text:
Yrkjari: Hans Andrias Djurhuus
Tá grasið spratt í dølum, og alt var fjálgt og gott,
og bar ímóti sumri og jóansøkunátt,
tá hvør ið sjúkan nývdi, ei visti lækna sær,
hann fór til Varmakeldu at verða grøddur har.
Tá róðu mong á firði, mong gingu upp um fjøll,
Mariusongin sungu tey so hjartaliga øll.
Tí summar var og hiti og vón í hvørji sál. –
Á Varmakeldueiði um dimmið brunnu bál.
Har kendist høgt at lofti og langt á óndskapsmið.
Fró sótu tey hjá keldu í semju lið um lið.
Tey tóku upp í lógvan og drukku heilsubót;
so tváaðu tey andlit og hond og bróst og fót.
Men sál og troytta hjarta, tey vóru aftur yngd,
og eingin kendi ótta og eingin kendi tyngd.
Tí Harrans móðir blíða hon grøddi hvønn og ein,
sum kendi sær av sjúku og vondum tonkum mein.
* * * *
Sjá, grasið grør í dølum, og loft er fagurt blátt –
tað ber ímóti sumri og jóansøkunátt
Mær leingist tí at skøða mín arma, mødda fót
– á Varmakeldueiði eg vinni heilsubót.


text:
Fólkaatkvøða um nýggja stjórnarskipan - eitt balladumál
Ríkisfelagsskapur -
Samgongan fyrireikar í løtuni eina fólkaatkvøðu um eina nýggja stjórnarskipan - fyrireikandi arbeiðið til eina loysing. Men vit avgera jú longu í stóran mun sjálvi, hvussu samstarvið í Ríkisfelagsskapinum eigur at virka - hesin felagsskapur er vælvirkandi og gevur okkum í stóran mun fult ræði á egnum viðurskiftum
Vit føroyingar hava góðar møguleikar sjálvi at virka og samráðast undir verandi skipan við Heimastýri og Ríkisfelagsskapi.
Tað er best og rættast at hava sum meginreglu og mál, áhaldandi at menna eitt gott samríkið, tí tað gagnar best okkara landið og fólkið.
• Vit hava okkara egna lóggevandi vald - Løgtingið
• Vit hava okkara egnu stjórn - Landsstýrið
• Vit hava okkara egna stjórnarleiðara - Løgmann
• Vit hava okkara egna mál og eru málsliga betri fyri enn flestu fólk í heiminum
• Vit hava okkara egna flagg - Merkið
• Vit skipa okkara egna fiskivinnupolitikk
• Vit skipa okkara egna vinnupolitikk
• Vit skipa okkara egna umhvørvispolitikk
• Vit skipa okkara egna mentunarpolitikk
• Vit skipa okkara egna almennapolitikk
• Vit skipa okkara egna heilsupolitikk
• Vit skipa okkara egna útbúgvingarpolitikk
• Vit ráða yvir øllum tilfeingi í havinum uttan um okkum og hvussu tað verður gagnnýtt
• Vit samráðast við onnur lond um loyvi til at gagnnýta part av teirra tilfeingi – bilateralt samstarv
• Vit samráðast við onnur lond um handilsavtalur
• Vit ráða yvir øllum tilfeingi í undirgrundini og lóggeva um ræðisrættindini av sama
• Vit ráða sjálvi yvir møguligum oljuinntøkum
• Vit kunnu til eina og hvørja tíð gerast ES borgarar, um vit flyta til Danmark og hava ES-pass
• Vit kunnu til eina og hvørja tíð og á einum og hvørjum stað kalla okkum føroyingar
• Vit velja um vit vilja hava reyða ES-passið ella grøna føroyska passið – eitt stórt privilegium, sum onnur droyma um
• Vit eru við í Arktiska samstarvinum saman við Grønlandi og Danmark
Harafturat, hóast loysingarflokkarnir ikki orka at hoyra tað, so kunnu vit við uttanríkispolitisku heimildarlógini sjálvi gera bæði altjóða og millumtjóða sáttmálar við onnur lond á øllum yvirtiknum økjum.
Á ikki-yvirtiknum økjum verða avtalur gjørdar saman við restini av Ríkinum, men har eru vit við til samráðingarborðið, tá føroysk áhugamál og viðurskifti verða ávirkað av avtalunum - okkara rødd verður hoyrd.
Fámjinsskjalið útgreinar samstarvið viðvíkjandi sendistovum og uttanríkispolitikki annars.
So tað eigur ikki at verða nakar ivi um, at besta loysnin er framhaldandi verja av Ríkisfelagsskapinum.
Vit eru longu í neyvum samstarvi við Danmark og avgera sjálvi í stóran hvønn mun, hvussu hetta samstarv eigur at virka og kann gagna okkara borgarum.
Vit hava nógv onnur álvarsmál at loysa í okkara samfelag enn eina nýggja stjórnarskipan - hetta málið um nýggja stjóranarskipan og loysing, elvir bara til balladu og skilur tjóðina og samfelagið í tvey.
Johan Dahl
formaður í Føroya Væl
RN


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Bátastevnan í Vestmanna 14. – 16. mai
16.04.2015
Tíðindaskriv:
Bátastevnan í Vestmanna 14. – 16. mai
Summarið nærkast og tað ger Bátastevnan eisini. Nú eru bara 4 vikur eftir. Eina viku áðrenn stevnan byrjar, verður klárt at leggja bátin til brúgvarnar, sum verða lagdar út í havnabassenginum í Vestmanna. Pláss er til nógvar bátar og umstøðurnar verða framúr góðar hjá bátafólkinum at hugna sær og fáa nakrar góðar dagar og hópin av upplivingum ríkari, áðrenn kósin verður sett heim aftur. Somuleiðis verður klárt at koma við húsvogninum eina viku áðrenn, og seta hann á havnalagnum í Vestmanna.
Leygardagin 16. mai hava øll fría atgongd at fáa sær suppu við onkrum góðum afturvið, tá bátarnir eru komnir inn umleið kl. 15.30.
Allar dagarnar verður skipað fyri matsølu í stóra tjaldinum. Av tiltøkum sum verða á Bátastevnuni í ár kunnu nevnast:
Hósdagin 14. mai, Kristi himmalferðadag verður Countrykonsert við m.ø. Halli Joensen, Kristinu Bærentsen og Halleluja Sofus.
Fríggjadagin 15. mai verður nýggj framførsla við Ævintýraferðini, og um kvøldið hevur Elis Poulsen beinleiðis “Upp á tá” sending í útvarpinum, har hann fær vitjan av limum úr norska dansibandbólkinum “Holmsve”.
Leygardagin 16. mai verður felags sigling av Fútakletti og inn á Vestmanna kl. 14.30, har gamli postbáturin “Ólavur” siglir á odda. Ókeypis suppa verður í tjaldinum. Bjargingarroynd við luttøku av tyrlu og verjuskipi verður beint aftaná innsiglingina. Vælumtókta kappróðrartiltakið “Ódnartak” verður á vágni, har kappróðrarbátar kappast á heilt stuttum róðrarteini. Shamrock undirhalda í stóra tjaldinum um kvøldið við írskum fólkatónleiki. Kl.23.30 byrjar stórdansurin við Føroya besta dansibólki í løtuni “Hans Jacob Hjelm & vinmenn” og norska dansibandbólkinum “Holmsve”. Í lítla tjaldinum spælir Signar í Homrum & Co frá kl. 23.30. Dansurin endar kl. 04.00 í báðum støðum.
Keyp atgongumerki og bílegg fast pláss á Bátastevnuni !
Atgongumerki til øll tiltøkini kunnu keypast í forsølu, sí nærri á www.bs.fo. Kostnaður fyri vaksin er 250 kr og fyri børn 80 kr. Við inngongdina er prísurin 300 kr fyri
vaksin og 100 kr fyri børn.
Ætlar tú tær eitt gott fast pláss til bát og húsvogn á Bátastevnuni, so bílegg við at senda teldupost til tilmelding@bs.foella ring til Siri á tlf. 599350 millum kl. 8 og 16 gerandisdagar. Sí nærri á www.bs.fo.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Munnligur fyrispurningur til løgmans um Carles Puigdemont
politikkur05-02-2018 - 16:10 - Jóanis Nielsen
Munnligur fyrispurningur til Axel Johannesen, løgmann
1. Hvørja støðu hevur Føroya løgmaður til, at ein tingmaður úr samgonguni hevur boðið katalonska loysingarleiðaranum Carles Puigdemont til Føroya á vitjan til várs?
2. Ætlar løgmaður at bjóða Puigdemont til almenna móttøku ella annað líknandi, meðan Carles Puigdemont er í Føroyum?
3. Hvussu er støða Føroya í ríkisfelagsskapinum, um Føroyar alment bjóða Puigdemont til fundar?
4. Kemur hendan vitjanin at ávirka støðuna millum Føroyar og Spania og kann vitjanin ávirka føroyska útflutningsmarknaðin í Spaniu?
Tá fólkatingsmaðurin og løgtingsmaðurin fyri Tjóðveldi Magni Arge beyð Carles Puigdemont á vitjan í Fólkatinginum, vóru nógvir danskir politikkarar misnøgdir við hesa vitjan. Høvuðsorsøkin var, at teir mettu, at viðurskiftini Danmarkar og Spaniu ímillum kundu versna. Magni Arge hevur boðað frá, at hann hevur boðið Carles Puigdemont til Føroya á vitjan í vár. Líknandi spurningar gera seg galdandi í Føroyum. Tí eigur løgmaður at greiða frá støðu síni og samgongunnar, serliga tí innbjóðarin er partur av samgonguni og kann soleiðis sigast at umboða samgonguna og harvið landsins leiðslu. Spania hevur í mong ár verið ein týðandi útflutningsmarknaður fyri føroyskar fiskavørur. Kunnu slík sambond skalast, um vit við hesi vitjan koma í ónáðir hjá stjórnini í Madrid, eru tað nøkur, ið spyrja. Onnur halda, at fólkaræði og fólkarættur eru hátt hevjað yvir drúgv handilssambond. Løgmaður eigur Føroya vegna at hava greiða støðu til hesar spurningar.
Bill Justinussen


text:
Orð: Henry A. Tandberg
Lag: Klaus Østby
Týtt: Victor Danielsen
1. Eg sigli fram yvir lívsins hav,
meg ber hin skiftandi bylgja;
tí kós, sum Jesus mær sjálvur gav,
eg ynski trúgvur at fylgja;
eg stevni fram mót teim ljósu londum,
við lívsins træi á føgrum strondum,
har altíð sól og summar er.
2. Og stundum byrurin góður er,
og nógvum øðrum eg fylgi,
sum halda fram hesa somu ferð
á lívsins ótryggu bylgju;
og slætt er havið, og sólin smílir,
langt burtur stríðið, og sálin hvílir;
so føgur tykist ferðin tá.
3. Men ofta eina á ódnarnátt
eg tráandi mundi hyggja,
tá villu sjógvarnir ýldu hátt,
og eingin viti sást skyggja;
men tá í mær eingin kraft er longur,
á bylgjuhavinum Harrin gongur
í síðstu, myrku náttarvakt.
4. Tá síðsti stormurin tagnar her,
og heimsins strond er at hóma,
í ljósi glitrar ein onnur verð,
ei henda oyðimørk tóma;
og jaspismúrar og perlur skyggja,
í glansi staðurin sæst at liggja,
og songur tónar móti mær.
5. Lat akker falla! Eg náddi havn –
farvæl, tú brúsandi bylgja!
Eg trygt meg leggi í Jesu favn,
hans, sum mær her vildi fylgja.
Og kendar røddir meg blíðar kalla,
sum akker míni so stilt nú falla
við lívsins ljósu, føgru strond.


text:
Livandi tilfeingið á føroysku landleiðunum og tey rættindi, føroyska heimastýrið við samráðingum hevur rokkið ella eftir altjóða rætti eigur uttan fyri føroysku landleiðirnar, eru ogn Føroya fólks.
Hans Ellefsen, ið granskar í pelagiska kompleksinum, skrivar nú á facebook:
Tað sigst, at planirnar eru at lata eginkvotur av makreli til øll skip í Føroyum (sum kunnu seljast víðari). Hví ikki bara lata øllum føroyingum eina kvotu í part? Við 150 tTons gevur tað umleið 3 tons í part, og við einum tilfeingisgjaldi á 4 kr/kg gevur tað umleið 12 tkr. til hvønn føroying.
Hans er væntandi væl informeraður. Spurningurin til Føroya fólk er tí: Vil tú forera tín part av makrelinum til teir reiðarar, sum hava fiskiloyvi, ið landið eisini hevur latið fyri einki? Vil tú stuðla nøkrum av Føroya ríkastu persónum við 12.000 kr úr tínum egna lumma?
Og til familjuna, tvey vaksin við trimum børnum er spurningurin: Vil tykkara húski stuðla ríkastu persónum í Føroyum við 60.000 kr úr tykkara lumma?


text:
Xinjiang
Xinjiang (kinesiskt 新疆维吾尔自治区) er ein landslutur í Vesturkina. Landið er mest sum stórir háslættar, umgyrdir av høgum fjøllum. Veðurlagið á háslættunum er turrligt; har kemur eingin regndropin uttan tann, sum rennur oman úr jøklunum í fjøllunum, og tí eru háslættarnir mest sum bara oyðimerkur. Jøklavatnið hvørvur í sandinum straks, sum tað er omankomið, ella tað endar í einum saltdíki og guvar burtur. Sjálvt tann stóra áin Tarim er turr ein part av árinum, ella endar hon í tí gitna saltdíkinum Lob Nor. Í Xinjiang er fátt við fólki, og fólkið hevur mest sum bara livað higartil sum flytifólk á teimum turru heiðunum. Men í 1950 fóru kinesararnir at senda landbúnaðarráðgevarar og arbeiðshermenn inn í landið. Teir skuldu leita eftir dyrkilendi og finna fram á, har sum nakað vatn kundi vera at lata á velturnar. Og væl vignaðist. Teir komu niður á fornar oasur, sum lógu undir í sandi, men sum áður høvdu havt stórt dyrkilendi. Teir funnu eisini stórar býir undir sandinum. Í jørðini hava teir funnið hópin av uran, jarnmálmi og koli. Kinesarar flyta í millióntali inn í Xinjiang at búgva.


text:
Í dag, fríggjadagin trettanda februar, er heimsins útvarpsdagur, World Radio Day, lýstur av ST-stovninum UNESCO. Myndina av øllum teim gomlu útvarpslurtunum omanfyri, tók eg í Tema Radio í Havn í 2008.
Meðan okkara útvarp byrjaði í 1957, kann heimasíðan hjá UNESCO upplýsa, at heimsins elsta útvarpsstøð, sum enn er í gongd, og tí er eitt fornminni, a World Heritage, er Grimeton útvarpsstøðin í Varberg í Svøríki.
Svenski ríkisdagurin samtykti í 1921 at gera tráðleyst telegrafisamband til Amerika. Dygst við Varberg, á staðnum Grimeton, varð antennan sett. Í 1922 varð farið undir at byggja útvarpsstøð, sum varð liðug í 1924. Útvarpsstøðin, sum sæst niðanfyri, hevur staðið á UNESCO listanum yvir fornminni síðani 2004. Hon er hin einasta av sínum slag, sum enn er í gongd.
Góðan útvarpsdag!


text:
Miðvágur
Vælkomin á deild okkara í Miðvági. Her fært tú ráðgeving eftir tínum tørvi.
Kom framvið á fund ella bílegg netfund
Tú kanst annnaðhvørt koma framvið til ein fund ella avtala ein netfund við tín ráðgeva. Tað ber eisini til at gera avtalu um fund aftaná vanliga upplatingartíð.
Aðrar tænastur
Deildin hevur náttarboks, og sjálvtøka er í Sandavági og á flogvøllinum.
Eydna á Rógvi Simonsen
Deildarleiðari
Tel: 330 353
Asta S. Jacobsen
Ráðgevi
Tel: 330 613
Edel M. Jacobsen
Fyrisiting / avgreiðsla
Tel: 330 636
Belinda Johansen
Ráðgevi
Tel: 330 325


text:
ALTÍÐ ÁRVAKIN:
Vit eru altíð tilbúgvin og til reiðar, tá ávaringin kemur. Vit yvirvakja tína ávaringarskipan alt samdøgrið.
Talan kann vera um ávaring um álop, innbrot, royk, hita/kulda, gass, vatnleka, koltvíiltu og aðrar ávaringarskipanir.
TVÍFØLD TRYGD:
Ávaringarskipanirnar, ið vit seta upp, hava tilknýti til ein góðkendan ávaringardepil í Danmark, umframt okkara egna tilbúgvingardepil, sum beinanvegin gevur tykkum boð, um ávaringarskipanin fer í gongd.
SLEPP UNDAN ÓNEYÐUGUM ÓRÓGVI:
Vit kunnu senda okkara trygdarvørðar út at eftirkanna, hví tín ávaringarskipan fer í gongd. Er eitthvørt áfatt, taka vit neyðug stig til at fyribyrgja skaða á starvsfólk, bygningar og tól, og ringja eftir sløkkiliði og løgreglu, tá mett er neyðugt. Okkara trygdarvørðar kunnu veita fyrstuhjálp, og somuleiðis hava teir venjing og útgerð at sløkkja minni eldar.
Ring +298 60 60 60, ella skriva til okkara á ansni@ansni.fo, og fá meira at vita um yvirvaking av tíni ávaringarskipan.


text:
SMAKKA
Í SMAKKA fært tú hvønn gerandisdag morgunmat frá kl. 9 - 11, døgurðaborð kl. 11.30-13.30, og allan dagin gott kaffi, te og køkur. Vit bjóða eisini góðar leskidrykkir, gult og grønt djús, smoothie og bananmilkshake v.m.
Leygardagar er SMAKKA-bronsj frá kl. 10-14
Vaksin kr 165,- børn 3-13 ár kr. 65,- børn undir 3 ár eta ókeypis
Sunnudagar er bronsj frá kl. 12-15.
Lítil bronsj kr. 150,- stórur kr. 195,- barnabrunsj kr. 85,-
Vit eru errin av okkara vistfrøðiliga bakstri, bæði langtíðargingnu speltbollunum og súrdeiggsrugbreyðið, sum vit eisini brúka til okkara SMAKKA rugtvíflís við eplapesto.
Vit leggja doyðin á, at rávørurnar eru fyrstafloks og í mest møguligan mun vistfrøðiligar.
Fundarpakkar - Til fundir í Norðurlandahúsinum, leggja vit okkum eftir at veita eina góða heildartænastu.
Sí fundarpakkar á smakka.fo
SMAKKA ger tað lætt at velja heilsugott


text:
- Tíðindi, mentan og ítróttur
Hvussu uppliva føroyingar sjúkuviðgerð uttanlands
Tak niður
Tað er Krabbameinsfelagið sum vil hava eina betri heildarmynd av hvussu føroyskir sjúklingar uppliva hetta at fara uttanlands til kanningar og eisini til viðgerð av ymiskum slag.
Kanningin er ikki bert fyri krabbameinssjúklingar, men øll, sum hava royndir at fara uttanlands til viðgerð, ella kanning, verða biðin at svara spurnarblaðnum.
Verkætlanarleiðari er Fríði í Geil Jensen, sum vitjar morgunsendingina.
Síggj kanningina her
Sí eisini


text:
Í Viðareiðis skúla leggja vit dent á at læra. Fyri at náa hesum, seta vit grundleggjandi virðini fyri at læra fremst:
AT LÆRA – AT TRÍVAST – AT VIRÐA
Vit vilja skapa líkindi fyri, at næmingarnir støðugt læra og mennast.
Hetta merkir, at
1. Næmingarnir hava góðar umstøður at læra og mennast
2. Næmingarnir læra at arbeiða sjálvstøðugt og í felagsskapi
3. Næmingarnir fáa nøktandi avbjóðingar
Vit ynskja, at øll trívast í skúlanum.
Hetta merkir, at
1. Næmingar og starvsfólk skulu kenna seg væl í skúlanum
2. Næmingar og starvsfólk hava góðar arbeiðsumstøður
3. Gott samstarv millum heim og skúla skal tryggja ein góðan felagsskap
Vit vilja, at øll virða hvør annan, náttúruna og heimligu mentanina.
Hetta merkir, at
1. Næmingarnir virða hvør annan, starvsfólk skúlans og undirvísingina
2. Starvsfólk virða næmingarnar og arbeiði teirra
3. Tosað verður virðiliga um skúlans arbeiði


text:
BÚSTAÐUR OG BYGGING
Umsóknarbløð fáast á kommunuskrivstovuni ella kunna takast niður av heimasiðuni hjá Umhvørvisstovuni.
Heinta her
Umsóknin skal ...
Tvøroyrar kommuna hevur grundstykkir til sølu í Heiðatrøðini.
Prísurin er 265 kr. pr. fermetur, íroknað vatn- og kloakkíbindingargjald. ...
Øll, ið flyta, hava skyldu til í seinasta lagi 5 dagar eftir flyting at boða kommununi frá flytingini. Fráboðanin kann eisini fevna um tey húsfólk, ...
Tann, ið flytur, skal boða bústaðarkommununi frá flytingini, áðrenn flutt verður. Varir uppihaldið uttanlands meira enn 6 mánaðir, skal ...
Umsókn um byggiloyvi


text:
Týsdagin 18. januar 1966, kundi abbi mín hátíðarhalda sín 45 ára føðingardag. Heima hjá honum var hildin stór føðingardagsveitsla, og nógv fólk var møtt at hátíðarhalda dagin saman við honum. Henda sama dag var mamma mín innløgd á Klaksvíkar Sjúkarhús. Hon var við barn, og komin á tíð. Spenningurin var øgiligur, út á kvøldi komu boð av sjúkrahúsinum at hon hevði átt ein son. Babba, sum sjálvandi var staddur í føðingardegi hjá verfaðir sínum, tók eitt blómutyssi abbi hevði fingið, og skundaði sær út á sjúkrahúsið at skoða sín nýfødda son.
Soleiðis kom eg til verðina fyri 49 árum síðani á sjálvum 45 ára føðingardegnum hjá abba mínum. Abbi mín gjørdist gamal maður, og upplivdu vit báðir at halda ávikavist 45 og 90 ára føðingardag saman í Skálanum fyri 4 árum síðani. Tað var ein sera góður dagur, sum eg veit abbi mín var sera glaður fyri. Hann var sera spentur at sleppa at halda runda føðingardag, og bjóðaði hann øllum at vera vælkomin í Skálan. Nógv nýttu høvi at heilsa honum hendan dagin. Skálin var fullsettur. Serliga glaður var hann fyri heilsuna frá KÍ, sum eg veit hann elskaði so ómetaliga nógv.
Nógv tey seinastu árini hevur abbi drigist við ringa lungnasjúku, men hann hevur tó verið heimabúgvandi inntil fyri góðum ári síðani, tá hann stoltur, sum ein av teimum fyrstu kundi búseta seg á nýggja stásiliga heiminum á Vánni. Honum dámdi væl á Vánni, hann fall skjótt til har, men tíverri so versnaði hansara lungnasjúka, og aftaná stutta sjúkralegu andaðist abbi 19. mai 2014 93 ára gamal.
Góði Jonhard abbi tú hevur verið ein góður abbi, løturnar vit báðir hava havt saman koma altíð at ríka mítt lív, eins og tann vísdóm tú hevur sátt niður í meg, vil eg goyma og geva víðari til míni medmenniskju.


text:
Á Torginum 15. august á R7
Á Torginum týskvøldið 15. august kl 21 á R7.
Hjálpt úr neyð - Absalon Absalonsen skrivaði og Hjørdis Háberg Petersen lesur.
Absalon Absalonsen hevur samrøðu við Óla Tindalíð, Hans Sivertsen, Jacob Tindalíð og Filip Sivertsen. Óli og Filip fara við teirra familjum sum trúboðarar yvir til Grønlands. Tey hava síðstu tvey árini verið á trúboðaraskúlanum hjá NTM í North Cotes.
Eirikur Norðberg leggur til rættis.
Sendingin verður endursend sunnudag kl 12.30
R7 hoyrist um alt landið.
Her kann lesast tíðindaskriv um hesar báðar familjurnar. Trýst her


text:
Hýrubilar og skúlaakfør eru undantikin virðisavgjaldi.
Fyri at skráseta motorakfar sum sum hýruvognur ella skúlavognur / -súkkla, krevst loyvi frá Akstovuni.
Hýruvognur:
Treytir fyri loyvinum:
Skrásettur eigari skal hava:
Pant verður tinglýst í hýruvogninum svarandi til virðisavgjaldið í 30 mánaðir (2½ ár).
Dømi – hýruvognur (CO2 útlát 228 g/km):
Skúlavognur / -súkkla:
Treytir fyri loyvinum:
Skrásetti eigarin skal hava:
Pant verður tinglýst í skúlavogninum / -súkkluni svarandi til virðisavgjaldið í 30 mánaðir (2½ ár).
Dømi – skúlavognur (CO2 útlát 189 g/km):
Verður hýruvognur ella skúlavognur / -súkkla skrásett til privata nýtslu, áðrenn 30 mánaðir eru gingnir frá skrásetingini sum hýruvognur ella skúlavognur / -súkkla, verður virðisavgjaldið goldið, sbrt. §§ 3 – 5, lutfalsliga samsvarandi tíðini, sum restar í teimum 30 mánaðunum.
Verður hýruvognur ella skúlavognur / súkkla selt til sama vinnuliga endamál, skal keyparin hava loyvi frá Akstovuni.


text:
Ídnaðarkollveltingin
Ídnaðarkollveltingingin var eitt tíðarskeið frá 1750 til 1850, har stór menning fór fram innan landbúnaðin, samferðslu, framleiðslu, minuarbeiði og innan teknologi. Henda menning byrjaði í Onglandi, men fór síðan víða um í Vesturevropa, Norðuramerika og Japan, og síðan fór henda kollvelting fram um allan heimin og broytti hann.
Fyrra ídnaðarkollveltingin[rætta | rætta wikitekst]
Fyrsta ídnaðarkollveltingin byrjaði uml. Í 1760, tá ið verksmiðurnar byrjaðu at koma, og fólkini sum livdu úti á landinum, komu til stórbýðirnar at fáa sær arbeiði í teimum nýggju verksmiðunum.
Onnur ídnaðarkollveltingin kom í 1870 tá ið verkmannafeløgini byrjaðu so smátt at koma. Hesi arbeiddu í teimum skitnu og vánaligu verksmiðjunum. Áðrenn næsta ídanðarkollveltingin kom, vóru arbeiðsdagarnir langir og drúgvir og lønin var lítil. Lógir vóru settar í gildi fyri at bøta um viðurskiftini hjá arbeiðarunum, t.d. var bannað børnum undir 9 ár, at arbeiða. Børn, ið arbeiddu í kolanámum skuldu vera 10 ára gomul. Eisini varð ásett, at arbeiðsdagurin skuldi vera 10 tímar. Umleið 1850 bleiv tað fyrsta verkamannafelagið sett á stovn. Verkfall var teirra sterkasta vápn ímóti vánaligu umstøðunum og lítlu lønini. Hettar gjørdi gerandisdagin hjá arbeiðsfólkunum bæði lættari og frægari enn áðrenn.
Umleið 1870 kom ein fíggjarkreppa. Hetta var orsaka av øllum teimum nógvu ídnaðarvørunum, ið komu á marknaðin. Ringt var at sleppa sær av við allar tær gomlu vørurnar, so neyðugt varð at lækka prísin, tí var vinningurin av vørunum alt ov lítil. Hettar gjørdi, at ídnaðarlondini fóru í gongd við at menna tøknifrøðina, so vørurnar kundu gerast bíligari. Bretland, sum hevði verið langt fremst av ídnaðarlondunum, megnaði ikki at fylgja við í kappingini við USA og Týskland um at menna tøknifrøðina.
Onnur ídnaðarkollveltingin[rætta | rætta wikitekst]
Onnur ídanðarkollveltingin hevði við sær, at umstøðurnar hjá arbeiðandi fjøldini batnaði. Gerandisdagurin gjørdist lættari og fátækradømi minni. Matur varð fluttur úr einum heimsparti í annan. Hesin flutningur var við skipum, ið høvdu serliga kuld alast, so maturin ikki spiltist. Síðani varð vøran flutt í land og send víðari við toki til meginlandið. Ravmagn gav betri orku enn gúvuorka. Hetta hevði við sær, at verksmiður byrjaðu at gera hjálparamboð í hópatali. Londini blivu knýtt tættari av ídanðarkollveltingini, ikki bara tí at tað komu gúvuskip, ið sigldu skjótari í øllum veðri. Tað vóru telegrafurin, telefonin og útvarpið, sum gjørdu, at boð kundu sendast skjótt millum lond. Avleiðingar av ídnaðarkollveltingini eru at síggja allastaðni í dag. Næstan alt, sum vit brúka er gjørt á virkjum, har er tað bæði bíligari, lættari og í nøkrum førum betri vørur. Nøkur dømi kundu verið teldur, sum vit brúka næstan hvønn dag, klæði, bilar o.sfr. Framleiðsla á virkum fer ofta illa við náttúruni. Framleiðslan av vørunum hevur ofta dálkað illa. Eisini verða nógv fólk søgd úr arbeiði, tí maskinurnar klára at gera næstan alt arbeiðið.
Ídnaðarkollveltingin hevur ment heimin til tað hann er í dag, bæði uppá gott og ringt, t.d. so er ídnaðarkollveltingin ein orsøk til okkara nýmótans og framkomna samfelag. Henda seinna ídnaðarkollveltingin gav fólkinum fleiri pengar millum hendurnar og arbeiðandi fólkið byrjaði at fáa fleiri rættindi. Tøknin mentist eisini. Tøknin, sum vit kenna í dag er ein avleiðing av ídnaðarkollveltingini. Tíverri førdi henda seinna ídnaðarkollveltingin eisini stóra dálking við sær. Kol og olja varð nýtt á verksmiðjunum, t.d. brúkti ein vanlig verksmiða tvey tons av koli uppá 15 tímar.
Keldur[rætta | rætta wikitekst]
- Den industrielle revolution (bók) síða 31-
- Faculy.wcas.northwestern.edu
- heimsøga 2 síða 23-29


text:
Ingi Samuelsen
18.04.2017 - 14:00
Marta Tóradóttir, Sundsvegur 70, Hvannasund. Dagurin verður hildin heima á Sundsvegi 70. Øll eru vælkomin frá kl. 17.00.
Bjørt Andrasdóttir, Sundsvegur 65, Hvannasund. Dagurin verður hildin á Sundsvegi 93. Øll eru vælkomin frá kl. 16.00
Símun Lydersen, Undir Svartakletti 19, Hvannasund. Dagurin verður hildin heima Undir Svartakletti 19. Øll eru vælkomin frá kl. 16.00
Karl á Høvdanum Andreasen, Bakkavegur 1, Viðareiði. Dagurin verður hildin á Hotel Norð á Viðareiði. Øll eru vælkomin frá kl. 17.00
Jákup Heinason, Hoygarðsvegur 10, Viðareiði. Dagurin verður hildin í Missiónshúsinum á Viðareiði. Øll eru vælkomin frá kl. 14.00


text:
”- Tað verður tjóð okkara til vanlagnu, at myndugleikar landsins stuðla
uppundir at góðtaka homoseksuellan levnað sum nakað nátúrligt.”
Jógvan á Lakjuni,
mentamálaráðharri, 22.august í Sosialinum
Í summar var (enn einaferð) mikið kjak um tey
samkyndu og teirra pláss í samfelagnum. Mótstøðan var – enn einaferð – nógv
móti at tey samkyndu skuldu sleppa at gerast ein partur av samfelagnum, ella
rættari: at góðtakast sum ein partur av samfelagum. Hinvegin vóru eisini sera
nógv, ið sýndu teimum samkyndu stuðul á hendan ella handan hátt.
Men hetta kjakið hevur verið fyrr, og tað fer
at koma upp aftur ferð eftir ferð, og fer at koyra í somu foyru ár eftir ár, um
ikki fólk so smátt byrja at kjakast um nakað djypri enn bert prinsipielt ”fyri
ella ímóti skrásettum paralagi”. Kjakið um tey samkyndu er í grundini eitt
symptom uppá nakað nógv størri – sum eisini felag teirra samkyndu, Bogin, saman
við Hans Paula Strøm, landsstýrismanni, royndi at vísa á: Støða teirra samkyndu
er eitt symptom uppá støðuna í samfelagnum, og varð samanlíkningin eisini gjørd
við tiltikna kanariufuglin í kolanáminum, ið varð nýttur sum tekin um iltmangul
í kolanáminum. Um erkvisni kanariufuglurin knappliga datt niður av sínum pinni,
merkti hetta, at iltmongdin í náminum var um at sleppa upp, og at nú vóru
stundir at taka til rýmingar.
Eisini hava kanningar úr útlondum víst, at í
einum samfelagi, har tey samkyndu ikki trívast og tískil ”detta av pinninum”,
er nakað álvarsligt áfatt. Vantandi trivnaðurin hjá samkyndum (ella øðrum
marginalum minnilutum) er eitt symptom uppá eina samfelagssjúku, ið onkursvegna
noyðist at lekjast sum skjótast gjørligt, áðrenn sjúkan fær fastatøkur og gerst
ein inngrógvin partur av samfelagskroppinum. Læknarnir, ið skulu lekja sjúka
samfelagið, eru teir fólkavaldu politikararnir, ið skulu eitast at tora at taka
avgerðir, ið kunnu tykjast beiskar í fyrstuni, men sum fara at hava eitt
heilsufremjandi árin við tíðini, um málið skal vera at skapa eitt gott samfelag
fyri tey flestu og ikki bara tey fáu.
Tíverri tykist sum um tað er ringt hjá teimum
fólkavaldu í einum so lítlum landi at leggja seg út í tabu-evni. Lættari er
bara at lata evnið fara framvið; at royna at tiga tað burtur, og vóna at tað
ikki stingur seg uppaftur enn á sinni. Men henda ræðslan fyri at nerta við
tabuiserað evni er í sjálvum sær ein trupulleiki, ja í grundini ein
prinsipiellur, fólkaræðisligur trupulleiki. Við øðrum orðum leggja tveir
grundleggjandi samfelagstrupulleikar seg uppat hvørjum øðrum: 1) ”illviljin
móti at taka ímóti tí nýggja” og 2) ”ræðslan fyri at nerta við
tabu-evni”. Hetta merkir á ein keðiligan hátt, at ”tað nýggja” hevur lyndi
at verða tabuiserað, bara tí tað er nýtt, og tað sigur seg sjálvt, at hesum
kann einki framkomið land liva við í longdini.
Eg ætli mær tískil at hjálpa politikarunum á
veg við einari diagnosu uppá hvussu man vera statt í føroyska samfelagnum. Tað
vit síggja í dag, er at samfelagið á einum bógvi gerst alsamt meiri
fragmenterað, t.v.s. einstaklingagjørt, men á hinum bógnum samstundis leitar
sær aftur í meiri siðbundnar samanhangir og í nøkrum førum enntá leitar aftur í
eina veruliga fundamentalismu, ið í føroyskum høpi mest av øllum verður til
”kristna fundamentalismu”, men eisini í nøkrum førum gerst til eina
”tjóðskaparliga fundamentalismu” – t.v.s. nationalismu.
Í hernað móti modernitetinum
Fyrsti spurningurin, ið er neyðugur at spyrja,
er um tað er ein røtt eygleiðing, at samfelagið er við at detta frá sær
sjálvum, serliga tá veruleikin er at heimurin verður alsamt betri samanknýttur
við vegum, telesambandi, interneti o.s.fr. Men líkamikið hvat svar vit mega
finna, so er tað ein sannroynd, at heimurin fyri mong missir sín innara,
sjálvsagda samanhang; sín ”faktisitet”. Heimurin er ikki longur tað sama fyri
allar borgarar. Hóast tað ikki altíð verður gjørt, so er møguleikin til staðar
at velja øðrvísi sjónarmið og øðrvísi hættir at síggja og skilja heimin. Í
hesum fragmenteraða høpi verða tey samkyndu sædd sum ein trupulleiki, ja ein
hóttan ella ein ”vanlagna”, fyri samfelagsliga samanhangin, tí at tey ikki
hóska inn ímillum ”normalføroyingarnar”.
Annar spurningurin er, um tey samkyndu so
veruliga eru ein trupulleiki, ella kanska heldur eitt symbol uppá ein annan
trupulleika. Tað kann lættliga staðfestast, at tey samkyndu neyvan kunnu vera
ein hóttan móti samfelagnum, tí hvussu kann tað skaða ein ”triðja persón”, at
”fyrsti persónur” hevur kynsligt samband við ein ”annan persón” av sama kyni?
Einasti persónur, ið kundi verið skaddur av hesum vildi verið sjálvur ”annar
persónur”, men av tí at hesin fríviljað hevur valt eitt parlag við ”fyrsta
persón”, so er tað beinleiðis órímiligt at nýta hetta sum eina grundgeving.
Sostatt má niðurstøðan sjálvandi vera, at samkynt parlag ikki skaðar onnur, og tískil
ikki er ein ”veruligur trupulleiki”. Men hóast hetta verða samkynd framvegis
sædd sum ein trupulleiki av ávísum ”triðju persónum”, og hendan ótta eiga vit
at taka í álvara, hóast hann grundleggjandi er fullkomiliga órímiligur.
Pseudo-trupulleikar eru jú eisini trupulleikar, og kunnu ikki skavast innundir
teppið sum um einki er hent.
Vit liva undir refleksivum treytum. Vit eru
øll somul fordømd til at hugsa frítt, og tey, ið ikki duga nóg væl at hugsa,
megna ikki at gerast ein partur av teirri rúkandi menningini, ið heimurin
støðugt er í. Alt er umbroytiligt, og um ein ikki megnar at skilja
broytingarnar, so er man noyddur at vóna tað besta – ella kanska fylkjast
aftanfyri onkrum (einum førara ella profeti), ið tykist ”kenna leiðina”. Øll
eru noydd at velja, og øll hava møguleikan at velja frítt, men júst hetta
merkir samstundis, at nógv eisini nýta hetta frælsi til ikki at velja frítt.
Á ein paradoksalan hátt kunnu vit tískil tosa
um ein ”refleksivan anti-refleksivitet”. Nógv fólk velja ikki at velja, ella
rættari: tey taka eitt endaligt val, sum so má bera ella bresta, og í føroyskum
høpi er hetta valið mangan ”kristin-fundamentalisma”. Hetta gevur hesum fólkum
møguleikan at varðveita eina samanhangandi glæstrimynd av heiminum, og soleiðis
sleppa tey eisini undan at skula taka ábyrgd fyri alt millum himmal og jørð.
Hetta kann Gud (ella Guds sendiboð á jørð) gera fyri tey. Sagt verður eisini,
at trúgvandi fólk gerast minni stressað og minni deprimerað – ja, gera færri
sjálvmorð enn meiri sjálvrefleksiv fólk.
Sæð frá tí sjónarhorninum noyðist ein at staðfesta, at tað at vera trúgvandi
veruliga er ein lívsstrategi, ið hevur nakað at bjóða uppá. At ákæra trúgvandi
fyri býttiskap má sigast at vera beinleiðis skeivt, tí tey trúgvandi hava framt
eitt val, og í nógvum førum er hetta eisini eitt gott val.
Siðbundni ella modernitetur?
Undir øllum umstøðum vil eg tó í restini av
hesi grein tosa um ávikavíst ”siðbundin” (t.d. trúgvandi) og ”modernað” fólk.
Hesi seinnu umfata øll tey, ið trúgva upp á rationalitetin og individualismuna
(at einhvør er sær sjálvum næstur). Modernaða menniskjað er einstaklingakent og
velur at hugsa frítt, og sær heimin sum ein støðug rúgva av valum, ið skulu
gerast. Sjálvandi kunnu menniskju ikki býtast so fýrkantað upp, tí tey flestu
(eisini eg) velja at samantvinna tað modernaða og tað siðbundna, fyri harvið at
finna fram til eina sunna lívsleið, ið hvørki búrar seg inni í fortíðini ella
starir seg fasta í framtíðini.
Men skjótt er at falla í ta einu ella aðru
grøvina. Ringt er at halda seg á rásini uttan at snáva, og tí er mentanin av
góðum grundum sera vinglandi. Summi hella móti teirri einu síðuni, og summi
móti hinari, og í øllum hesum tvídráttinum finna vit tað fyribrigdið vit nevna
”virðispolitikk”. Virðispolitikkur er avgerandi øðrvísi enn ”býtispolitikkur”
(tað at býta tilfeingið í samfelagnum), tí at hann fæst ikki við ”verulig
ting”, men spælir við okkara innastu kenslur. Virðispolitikkurin snýr seg um at
arbeiða fyri eini ávísari lívsfatan, t.d. eisi kristnari lívsfatan, eini
konservativari lívsfatan, eini liberalari lívsfatan ella kanska eini
tjóðskaparligari lívsfatan.
Um t.d. tey siðbundnu síggja eitt moralsk og
eitt persónligt forfall í einstaklingagerðini – og harvið fragmenteringini av
samfelagnum, so mugu tey siðbundnu sigast at hava eina moralska skyldu til at
kunngera hinum, at tey eru á vandaleið. Tí ikki at prædika tað góða er jú sum
kunnugt amoralskt, og um tey siðbundnu ikki royna at prædika teirra lívsfatan
fyri øðrum, so eru tey jú í grundini at meta sum amoralsk. Trupulleikin
stendst, um prædikumenninir gerast ”inkvisitorar” og heldur enn at prædika
velja at tvinga tey ”vantrúgvnu” á rætta leið, t.d. við at ”lekja” tey
samkyndu ella at læra vinstrahent at skriva við høgru hond. Tá er strembanin
eftir tí góða knappliga vorðin ónd, tí tá er tann siðbundna lívsfatanin
knappliga vorðin eitt álop á ein ávísan samfelagsbólk, heldur enn at vera eitt
dømi um hvussu ”tað góða lívið” skal livast.
Hvat er frælsi?
Frælsið at velja snýr seg ikki um at kunna
taka sjálvstøðugar avgerðir. Hetta er ein utopi, ið einans er galdandi um tú
eitur Robinson Crusoe og býrt á einari oyðnari oyggj uttan samband við
umheimin. Fullkomiligt frælsi krevur, at tu ert avskorin frá øllum sosialum
sambondum, tí í tí løtu tú gerst ein partur av einum sosialum bólki, so hevur
tú valt at avmarka títt frælsi. Frælsi merkir, at ein ikki verður tvingaður
at hoyra til ein ávísan sosialan bólk, tað veri seg av átrúnaðarligum,
politiskum ella øðrum ávum. Frælsi merkir, at tú sjálvur hevur tikið tær frælsi
at velja tín sosiala samanhang. Og júst í tí sosiala samanhanginum er tað at tú
kanst heysta fruktirnar av tí veruliga frælsinum; nevniliga at tú gjøgnum
sømiligan atburð kanst vinna tær eina sterka sosiala støðu at handla út frá.
Paradoksalt sæð økist frælsið samsvarandi við
mongdina av sosialum bindingum í lívinum. Tínir handlingsmøguleikar eru jú – um
tú so vilt tað ella ei – treytaðir av at tú hevur eitt burðardygt netverk at
handla ígjøgnum. Og hetta netverkið kann m.a. finnast gjøgnum statin, gjøgnum
bygdina ella gjøgnum samkomuna, tú ert limur í.
Men um tú hevur valt at gerast ein partur av
einum sosialum bólki, so krevur hetta eisini, at tú livir eftir nøkrum normum
og lógum, ið hesin bólkur skapar. Um tú ert ”ov langt úti”, so kanst tú ikki
góðtakast av bólkinum, og verður útstoyttur.Um tú – sum einstaklingur – livir
eitt lív, ið tykist moralskt forkastiligt hjá onkrum øðrum, so er tín atburður
at meta sum ein hóttan móti tí, ið skapar sosiala samanhangin. Um sosiali
bólkurin (t.d. tjóðin, bygdin ella samkoman) er stýrd av fundamentalum persónum
ella flokkum, so er minni pláss til at vera ”øðrvísi” enn um valdsharrarnir
sýna toleransu móti minnilutum, t.d. samkyndum ella fremmandum. Um tú so ikki
hóskar inn í tann sosiala bólkin, so kanst tú at enda verða noyddur at flýggja
av bygdini ella heilt av landinum.
Liberalisma vs fundamentalismu
Ein grundleggjandi liberal tesa er, at alt er
loyvt, so leingi tað ikki skaðar onnur”, og harvið er ein handling einans at
metast sum kriminell, um handlingin skaðar onnur, og tað væl at merkja
beinleiðis. Men um ein einstaklingur handlar á tí moralska markinum, og við
sínum handlingum er við til at flyta nøkur moralsk og etisk mørk, so er hesin í
yvirførdum týdningi við til at skaða fundamentalistin, ið hevur start seg
fastan á nakrar grundleggjandi – og
”sannar” – premissir.
Um fundamentalistarnir hava stórt vald í
samfelagnum, so er tann liberali og hansara møguligu handlingar eitt álop á ta
hegemonisku yvirvøldina, men um fundamentalistarnir bert eru ein partur av
samlaða samfelagnum, so er tann liberali bert ein rivalur millum mangar, ið
kappast um valdið. Fundamentalisturin vil vanliga leggja seg eftir at seta á
stovn eitthvørt ”absolutt” stýri (t.d. eitt teokrati), ið skal dominera
samfelagið fullkomiliga gjøgnum hegemoniskar stýrihættir. Men í einum fólkaræði
vilja vanliga eisini vera aðrir bólkar, ið ikki vilja vita av
fundamentalismuni, serliga tí at fundamentalisman mangan hevur lyndi at vera
anti-demokratisk.
Um t.d. tann liberali í eini slíkari støðu
(sum t.d. í Føroyum) megnar at flyta tey moralsku mørkini, so hevur hesin
”skatt” fundamentalistin og søk hansara, tí at fundamentalisman er vorðin enn
meiri perifer í samfelagnum og harvið hevur fundamentalisman mist bæði status
og vald. Sæð frá hesum sjónarhorni gerast tey samkyndu ein trupulleiki í einum
samfelagi, har summi ynskja at leita aftur til nøkur fundamental (kristin?)
virði, har tingini hanga saman í eini absoluttari eind. Kanska eru tey samkyndu
bert eitt symbol uppá eitt samfelag í forfalli, men undir øllum umstøðum verða
tey samkyndu sædd sum ein hóttan ímóti teirri føroysku ”siðvenjuni”, ið júst
krevur, at fólk hava ein líknandi atburð og eina líknandi lívsfatan.
Nógvir føroyingar halda, at tað at vera
samkyndur ikki kann góðtakast í Føroyum, tí at hetta fer at føra við sær, at
føroyingar fara at missa sín felags samleika sum kristin tjóð. Møguliga hava
hesi fólk grein í sínum máli. Kanska er tað ein trupulleiki fyri Føroyar um
samfelagið fragmenterast og einhvør bara kann liva sítt egna lív og gera síni
egnu val útfrá egnari lívsfatan, so leingi sum hann/hon ikki skaðar onnur.
Óttin er har, og óttin skal takast fyri fult, eisini hóast hann mangan verður
órímiligur og ”inkvisitoriskur”. Trupulleikin er, at inkvisitión av minnilutum
ikki er sameiniligt við tað demokratiska samfelagi, og tí vil fundamentalisman
í nógvum førum vera eitt álop á sjálvt fólkaræðið, um hon ikki alla tíðina
verður mótmælt av meiri tolerantum politikarum.
Fundamentalistiska sjúkan
Fundamentalisman er ein sjúka, ið øll samfeløg
tykjast at líða av viðhvørt. Kanska er talan – sum Albert Einstein vildi vera
við – um eina samfelagsliga ”barnasjúku” (her sipaði hann til týsku
tjóðarfundamentalismuna; nazismuna), men møguliga er talan heldur um eina
afturvendandi influenzu, ið rakar samfelagskroppin, tá samfelagsímyndin tykist
ov fragmenterað. Um so er, er fundamentalisman ein virus, ið kann raka
eitthvørt samfelag um spenningarnir gerast nóg stórir, og óttin í fólkinum
gerst størri enn álitið á samfelagsskipanina.
Tvinnir eru tá møguleikarnir í eini slíkari
støðu, tá ið samfelagslig fremmandlikam stinga seg upp: Antin stoytir
samfelagið fremmandlikamini út, ella megnar samfelagið at innkorporera
fremmandlikamini og gera tey til ein part av samfelagskroppinum. Í Føroyum í
dag tykjast nógv at royna at útihýsa tað fremmanda av ótta fyri at tað
fremmanda kann bera við sær siðloysi, men kanska høvdu Føroyar verið eitt nógv
betri samfelag, um vit dugdu at taka væl ímóti tí fremmanda og at gera tað til
ein part av okkum sjálvum. Kanariufuglurin hevur tað ikki gott í Føroyum í dag,
og vónin má vera, at hann ikki fer at kvalast av mentanarligum iltmangli.
Spurningurin er so, um politikararnir tora at
nema við tabu-evnini…


text:
I. partur: Aðalviðtøkur
II. partur: Valviðtøkur
III. partur: Limaskapsviðtøkur
IV. partur: Limagjaldsviðtøkur
V. partur: Uratkvøða
I. partur: Aðalviðtøkur
§ 1. Navn
1) Navn felagsins er Føroya Verkfrøðingafelag.
2) Navnið verður stytt til FVF.
3) Har afturat eru hesi nøvn skrásett:
a) Verkfrøðingafelag Føroya.
b) Føroyska Verkfrøðingafelagið.
c) Verkfrøðingafelagið.
d) Ingeniørfelagið.
§ 2. Endamál
Endamál felagsins er á demokratiskum og javnstøðiligum grundarlagi:
a) at virka fyri góðum starvsbrøðraligum viðurskiftum limanna millum.
b) at bøta um atstøðurnar, at halda viðlíka og økja um teknisku og mentanarligu
útbúgvingina hjá verkfrøðingastættini.
c) at taka sær av áhugamálum limanna, herundir lønar-, setanar-, og arbeiðsviðurskiftum
limanna.
Felagið er politiskt óheft.
§ 3. Limir
Limir kunnu gerast:
a) Allir civil-, diplom-, akademi- og teknikumverkfrøðingar búsitandi í Føroyum.
b) Føroyskir verkfrøðingar, búsitandi uttanlands.c) Persónar, sum við lesnaði ella í starvi sum verkfrøðingar hava nomið tilsvarandi
almenna og verkfrøðisliga útbúgving.
d) Persónar, ið ikki lúka frammanfyri ásettu treytir, kunnu verða bodnir at gerast limir,
sum tilskilað í limaskaparviðtøkunum.
e) Persónur, ið á serstakliga virðismiklan hátt hevur verið verkfrøðingastættini til frama,
kann gerast heiðurslimur eftir III. parti, § 3.
Limur, sum fer av landinum, missir ikki limarættin.
Limaskaparspurningarnir eru nærri viðgjørdir í limaskaparviðtøkunum (III.partur).
§ 4. Lesandi
Persónar, ið lesa verkfrøði, kunnu vera í felagsskapinum eftir teimum reglum, ið nevndar eru í
I. parti, § 5, III. parti, § 1 og IV. parti, § 4.
§ 5. Atkvøðurættur og valbæri
1) Bert limir, búsitandi í Føroyum, eru valbærir og hava atkvøðurætt eftir teimum reglum, ið
lógfestar eru í valsamtyktunum.
2) Lesandi eru tó ikki valbærir til stýrið og hava ikki atkvøðurætt á aðalfundum.
§ 6. Ábyrgd limanna
Limirnir hava skyldu at virka fyri endamáli felagsins og fylgja teimum reglum, sum ásettar eru
í lógunum.
§ 7. Leiðsla
1) Hægsta vald felagsins er aðalfundurin, ið hildin verður á hvørjum ári í fyrsta ársfjórðingi.
Nevndin skal lýsa aðalfundin í seinasta lagi 2 vikur áðrenn fundin. Hetta kann gerast í føroysku
miðlum, ella við beinleiðis fráboðan til limirnar.
2) Aðalfundurin er viðtøkuførur, tá ið hann er lógliga lýstur sambært I. partur, § 7, skt 1.
3) Dagligu leiðsluna hevur eitt fimmmannastýri, sum verður valt á aðalfundinum. Aðalfundurin
velur eisini tveir tiltakslimir og tveir grannskoðarar.
4) Val fer fram á hvørjum ári, og verða tá valdir aðruhvørja ferð tveir og tríggir stýrislimir, ein
tiltakslimur og ein grannskoðari.
5) Starvstíðin hjá stýrislimum, tiltakslimum og grannskoðarum er tvey ár.
6) Nývaldir taka við eftir aðalfundin.
7) Fundarskráin á vanligum aðalfundi er henda:
a) Val av orðstýrara.
b) Val av skrivara til aðalfundin.
c) Frágreiðing frá stýrinum.
d) Framløga og góðkenning av grannskoðaðum roknskapi.e) Viðtøka av fíggjarætlan og áseting av limagjaldi.
f) Viðgerð av uppskotum frá stýri ella limum
g) Val av stýrislimum og tiltakslimum.
h) Val av grannskoðarum.
i) Val av nevnd at skipa fyri uratkvøðu.
j) Ymist.
8) Samandráttur av fundarfrásøgn skal verða tøk til limirnar á almennum stað í felagnum í
seinasta lagi 1 mánað eftir aðalfundin.
§ 8. Stýrið
1) Stýrið skipar seg sjálvt á hvørjum ári á fyrsta stýrisfundi aftan á aðalfundin.
Tá ið valdir verða formaður, næstformaður, skrivari ogkassameistari, skulu allir fimm
stýrislimir vera á fundi.
2) Formaðurin kallar stýrið saman til fundar, tá ið hann heldur tað vera neyðugt, ella um tveir
ella fleiri stýrislimir ynskja tað.
Næstformaðurin tekur við starvi formansins, um hesum berst frá.
3) Skrivari og kassameistari kann verða sami persónur.
Aðalfundurin kann áseta, at samsýning kann latast til stýrið, ella til ávísan post í stýrinum, t.d.
formannin.
Stýrið hevur heimild at gjalda aðra neyðuga hjálp.
4) Stýrisfundur verður, um gjørligt, boðaður við fýra daga freist, og nevnd verða tey mál, ið
skulu viðgerast á stýrisfundinum.
5) Stýrið er viðtøkuført, tá ið tríggir stýrislimir eru til fundar, teirra millum formaðurin ella
næstformaðurin.
6) Tiltakslimur tekur við, um tað berst øðrum limi frá at møta til stýrisfund. Tá er hesin at rokna
sum stýrislimur, og telur við undir punkt 5) so fundurin er viðtøkuførur.
Um limur í stýrinum leggur frá sær í úrtíð, ella ikki møtur á fráboðanum stýrisfundi, so er tað
tann tiltakslimur, ið hevur sitið longst sum tiltakslimur, ið fyrst kemur inn í stýrið.
Um formaður, næstformaður, skrivari ella kassameistari leggur frá sær í úrtíð, skipar nevndin
seg av nýggjum sambart punkt 1), har tiltakslimur nú er komin við í nevndina, og kann hann
eisini veljast til formann, næstformann, skrivara ella kassameistara.
7) Stýrið hevur heimild at seta starvsnevndir.
8) Felagið verður bundið við tveimum undirskriftum, harav onnur skal vera annaðhvørt
formansins ella skrivarans.
§ 9. Skyldur stýrisins
1) Stýrið skal virka fyri at fremja tað, ið tí er álagt av aðalfundinum.
2) Stýrið skal føra gerðabók yvir stýrisfundirnar.3) Stýrið skal skrivliga boða til vanligan ársaðalfund við fjúrtan daga freist og leggja fram:
a) Ársfrágreiðing.
b) Grannskoðaðan roknskap. Roknskaparárið er frá 1. januar til 31. desember.
c) Uppskot til fíggjarætlan.
4) Stýrið skal boða til eykaaðalfund, tá ið átrokandi mál koma fyri, sum tað ikki heldur seg
hava heimild at greiða, ella eftir áheitan frá minst 20 av limum felagsins.
§ 10. Serdeildir
Serdeildir kunnu setast á stovn, tá ið tørvur er á hesum, ella tá í minsta lagi ein helmingur av
limunum í einari ávísari yrkisgrein krevur tað.
Stýrið setir trímannanevnd at gera uppskot til viðtøkur fyri serdeildir, ið verða at leggja fyri á
aðalfundi til góðkenningar við kvalifiseraðum meiriluta.
§ 11. Broytingar av lógum felagsins
Uppskot til lógarbroytingar skulu ganga um stýrið og viðgerast á árliga aðalfundinum. Til
samtykt av broytingaruppskotum krevst kvalifiseraður meiriluti.
Viðvíkjandi uratkvøðu verður víst til V. part í lógum felagsins.
§ 12. Samstarv við onnur feløg.
Felagið røkkur sínum endamáli gjøgnum egið virksemi, samstarv við onnur feløg og við
møguligum limaskapi í yvirskipaðum yrkisfelagsskapi.
Tað kann verða latið upp í hendurnar á serskildum yvirskipaðum yrkisfelagsskapi at røkja
áhugamál felagsins, millum annað eisini at taka við samráðingarrættinum.
Heimilað verður nevndini at taka neyðug stig í hesum sambandi og at bera tær útreiðslur, ið
standast av slíkum yvirskipaðum felagsskapi.
II. partur: Valviðtøkur
Niðanfyri tilskilaðu reglur eru galdandi fyri val og atkvøðugreiðslur í FVF og serdeildum
felagsins, um so er, at ikki aðrar reglur týðuliga og greitt eru ásettar í lógunum ella viðtøkunum
fyri tær ávísu deildirnar.
§ 1. Vanligur atkvøðumeiriluti
Har ikki annað er ásett, verða allar avgerðir at taka við vanligum atkvøðumeiriluta eftir hesum
reglum:
1) Verður bert atkvøtt um eitt uppskot, er hetta samtykt, tí tað fær fleiri atkvøður fyri enn ímóti,
uttan mun til, um atkvøðurnar fyri uppskotinum eru ein meiriluti av teimum, ið til staðar eru,
og sum hava atkvøðurætt.Stendur á jøvnum, verður málið at avgera við lutakasti, um so er, at atkvøðan snýr seg um val.
Í øðrum førum kann formaðurin fyri fundin, har atkvøðan fer fram, taka avgerð í málinum.
2) Tá atkvøtt verður um tvey uppskot, er tað uppskotið samtykt, sum fær flestar atkvøður, uttan
mun til, um atkvøðurnar fyri hesum uppskoti eru ein meiriluti av teimum, ið til staðar eru, og
sum atkvøðurætt hava.
Stendur á jøvnum, verður farið fram sum tilskilað í 1. petti.
3) Tá fleiri enn tvey uppskot eru sett fram, verður í fyrsta umfari atkvøtt um øll uppskotini.
Eftir fyrstu atkvøðugreiðslu fellur tað uppskotið burtur, ið fær fæstu atkvøðurnar. Hetta verður
um neyðugt at avgera við lutakasti. Síðan verður atkvøtt av nýggjum, til bert tvey uppskot eru
eftir. Hereftir verður atkvøðugreiðsla eftir teimum í stk. 2 tilskilaðu reglum.
§ 2. Kvalifiseraður meiriluti
1) Tá avgerð skal takast við kvalifiseraðum meiriluta, er samtykt treytað av, at minst 2/3 av
teimum, ið eru til staðar, og sum atkvøðurætt hava, atkvøða fyri uppskotinum.
2) Fær eitt uppskot ikki tann neyðuga kvalifiseraða meirilutan við fyrstu atkvøðugreiðslu, kann
fundarstjórin seta uppskotið undir atkvøðu av nýggjum til at vita, um tann neyðugi meirilutin
ikki kann fáast til vega.
3) Verða undir viðgerð av uppskoti, ið krevur kvalifiseraðan meiriluta, sett fram
broytingaruppskot, kunnu hesi verða samtykt við vanligum atkvøðumeiriluta og harvið føra til
broytingar í upprunaliga uppskotinum.
Broytta uppskotið skal tó hava kvalifiseraðan meiriluta fyri at verða samtykt.
§ 3. Lutfalsval á listum
Har lógir ella viðtøkur fyriseta val av fleiri enn einum persóni í senn, skal valið vera lutfalsval
á listum, uttan so er, at aðrar reglur týðuliga og greitt eru ásettar.
Fyri lutfalsval eru hesar reglur galdandi:
a) Ein listi kann hava fleiri ella færri nøvn enn talið á teimum, ið veljast skulu.
b) Eingin hevur skyldu at góðtaka uppstilling á einum lista, sjálvt um hann vil lata seg
velja á øðrum lista.
Tá greiddu atkvøðurnar eru upptaldar, tær persónligu atkvøðurnar á listanum íroknaðar,
eru hesar galdandi fyri, hvørjir ið valdir eru:
Talið av atkvøðum á hvørjum lista sær verður deilt við tølunum 1, 2, 3 o.s.fr.
Tey býtingartøl, ið koma burtur úr nevndu deiling, verða skipað eftir stødd, og fáa
listarnir menn valdar í teirri raðfylgju, býtingartølini lýsa.
Er talið á teimum, ið uppstillaðir eru á einum lista minni enn samanlagda talið á teimum,
ið veljast skulu, falla býtingartølini fyri henda listan burtur, tá allir menn á hesum lista
eru valdir.
Eru býtingartølini fyri tveir ella fleiri listar eins, verður avgjørt við lutakasti, hvør fyrst
fær mann valdan.
c) Atkvøðugreiðslan kann vera persónlig. Valevni, ið hvørt sær fáa fleiri persónligar
atkvøður enn tað atkvøðutal, ein kemur til, tá samlaða atkvøðutalið á listanum -persónligu atkvøðurnar íroknaðar - verður deilt við einum tali, sum er st¢rri enn talið av
persónum, listin hevur fingið valdar í alt, eru vald í raðfylgju svarandi til atkvøðutal
teirra.
Teir persónar, ein listi annars fær valdar, eru valdir í tí raðfylgju, teir eru settir á listan.
Verður persónur, ið uppstillaður er á fleiri listum, valdur, er hann at rokna sum valdur á
tí lista, har hann hevur fingið hægsta býtingartal. Navn hansara verður síðan strikað á
hinum listunum, og nøvnini á teimum, ið standa aftanfyri tann valda, flutt upp í
raðfylgjuna.
§ 4. Persónligt val
Eru øll valevnini uppstillað á einum og sama lista, verða tey vald inn við vanligum
atkvøðumeiriluta.
§ 5. Valbæri
Umframt møguligar serstakar reglur viðvíkjandi valbæri krevst, at hann, ið verður uppstillaður,
vil lata seg velja. Tað er skylda teirra, ið seta fram uppskot at prógva hetta, og skal fundarstjórin
vissa sær, at so er.
§ 6. Skrivlig og loynilig atkvøðugreiðsla
Ein og hvør, sum staddur er á fundi og hevur valrætt, kann, áðrenn valt verður, krevja, at
atkvøðugreiðslan verður skrivlig og loynilig.
III. partur: Limaskapsviðtøkur
§ 1. Upptøka av civil-, diplom, akademi- og teknikumverkfrøðingum og
persónum, ið lesa verkfrøði
1) Umsókn um upptøku verður at senda stýrinum skrivliga. Tá ið teir upplýsingar, sum krevjast,
eru fingnir til vega, ella prógvað er, at ongar atstøður eru, ið tala fyri, at umsóknin eigur at
verða løgd til aðalfundin, kann stýrið játta upptøku.
2) Stýrið kann sýta upptøku.
Tá so er, kann umsøkjarin krevja umsóknina lagda fyri fyrstkomandi aðalfund, ið kann játta
upptøku við vanligum meiriluta.
Umsøkjarin hevur rætt til at lata seg umboða av einum limi í felagnum undir viðgerðini av
málinum á aðalfundinum.
§ 2. Upptøka av øðrum persónum
1) Umsókn um upptøku frá persóni, ið sambært I. part, § 3, parti c, kann gerast limur í FVF,
verður at senda stýrinum skrivliga. Stýrið tekur avgerð um innliman, og kann kunna fyrst
komandi aðalfund um avgerðina.2) Innbjóðing at gerast limur sambært I. part, § 3, parti d, kann verða latin persónum, ið hava
virkað sum verkfrøðingar ella vísindamenn á ein hátt, ið er viðurkenning verd. Innbjóðing kann
verða latin, tá stýrið einmælt samtykkir tað, ella tá avgerð um hetta er tikin á aðalfundi við
vanligum meiriluta.
§ 3. Tilnevning av heiðurslimum
Heiðurslimir verða tilnevndir av aðalfundinum eftir tilmæli frá stýrinum.
Aðalfundurin tekur endaliga avgerð við kvalifiseraðum meiriluta.
§ 4. Um at siga seg úr felagnum
Limur kann bert siga seg úr felagnum við trimum mánaða skrivligari ávaring.
Tá limur sigur seg úr felagnum, hevur hesin skyldu til at rinda møguliga eftirstøðu beinanvegin.
Stýrið kann senda møguliga eftirstøðu til innheintingar
§ 5. Um at siga lim úr felagnum
1) Stýrið kann taka limarættin frá limi, um hesin misheldur limagjaldsskyldur sínar. Fyri limir
í eftirstøðu sí IV Partur, § 2.
2) Eisini kann limarætturin takast frá limi, um tað kann prógvast, at limurin við vilja hevur
skatt felagsins umdømi, og skal mannagongdin í slíkum føri vera henda:
Stýrið skal einmælt leggja fyri aðalfundin uppskot um at taka limarættin frá viðkomandi limi,
og kann uppskotið bert fremjast, um aðalfundurin viðtekur tað við kvalifiseraðum meiriluta.
IV. partur: Limagjaldsviðtøkur
§ 1. Gjaldstíð v.m.
Limagjaldið fellur til gjaldingar hvørt hálvár og verður innkravt í januar og í juli mánað.
Limir kunnu gera sær eina gjaldsskipan, har goldið verður oftari t.d. hvønn mánað, um bert
samlaða upphæddin yvir árið svarar til árslimagjaldið.
Limagjaldsskyldan hjá nýggjum limi fær gildi fyrsta hálvár, eftir at upptøka er endaliga framd.
Limur hevur skyldu til at ansa eftir, at hann rindar limagjald rættstundis og ikki kemur í
eftirstøðu
§ 2. Eftirstøður
Stýrinum er heimilað at taka limarættin frá limi, ið hevur størri eftirstøðu enn eitt ársgjald; men
stýrið kann tó, um so skal verða, veita limi longri gjaldsfreist.Stýrinum er ikki heimilað at avskriva limi eftirstøðu, uttan so er, at hesin samstundis missir
limarættin, og kann limur, ið á henda hátt fer úr felagnum, ikki vinna limarættin aftur, fyrr enn
eftirstøðan er goldin.
Stýrið kann senda eftirstøðu í limagjaldi til innheintingar.
§ 3. Limagjaldslætti
Stýrið kann veita einum limi munandi lætta í limagjaldinum, um hann vegna aldur ella av aðrari
av honum sjálvum ikki tilætlaðari orsøk hevur skerda ella onga inntøku.
Limur, sum fyri longri tíðarskeið uttan løn nemur hægri læru, kann eisini fáa hesar sømdir.
§ 4. Limagjøld
Aðalfundurin ásetir limagjaldið fyri eitt ár í senn.
Heiðurslimir lata ikki limagjald.
Limur, ið fyllir 67 ár, betalir 1/3 av limagjaldinum.
V. partur: Uratkvøða
§ 1
Stýrið gevur aðalfundinum uppskot um lógar- og viðtøkubroytingar.
§ 2
Broytingar, sum á aðalfundi verða samtyktar við kvalifiseraðum meiriluta, verða skrivliga
gjørdar limunum kunnugar í seinasta lagi 1 mánað eftir aðalfundin.
§ 3
Limirnir eiga at taka støðu til broytingaruppskotið og svara innan ein mánað, eftir at teir
skrivliga hava fingið tað handað. Um ikki minst 20 limir, ið atkvøðurætt hava, krevja uppskotið
avgjørt við uratkvøðu, er hetta endaliga samtykt.
§ 4
Umframt henda møguleika fyri limirnar at fáa framt uratkvøðu, hevur eisini aðalfundurin
møguleika fyri at fáa eina lógar- ella viðtøkubroyting avgjørda við uratkvøðu; hetta kann
fremjast soleiðis:Um 25% av limunum á aðalfundinum eru ímóti eini samtyktari lóg, kunnu teir krevja uppskotið
lagt fyri á næstkomandi aðalfundi. Um vanligur meiriluti á aðalfundinum heldur henda
spurning vera átrokandi, kann hann krevja uratkvøðu um spurningin.
§ 5
Til at skipa fyri uratkvøðu verður ein fimmmannanevnd vald á árliga aðalfundinum.
Av hesum fimm skal ein vera úr stýrinum.
Stýrislimurin verður nevndarformaður.
§ 6
Uratkvøða skal verða seinast 6 vikur eftir, at kravið er sett.
§ 7
Uratkvøðuseðlar við spurningum verða sendir limunum til støðutakan, og atkvøðast skal »ja«
ella »nei«.
§ 8
Limirnir senda atkvøðuseðilin aftur í afturlatnum brævbjálva seinast 2 vikur eftir dagfesting.
§ 9
Nevndarlimirnir hava tøgnskyldu.
§ 10
Atkvøðuseðlarnir verða opnaðir á nevndarfundi, ið skal haldast skjótast møguligt, eftir at
freistin fyri atkvøðugreiðsluna er úti. Á hesum fundi skulu allir nevndarlimirnir vera til staðar.
§ 11
Nevndin fyri uratkvøðu skal á hesum fundi gera upp úrslitið av atkvøðunum og siga limunum
skrivliga frá.
Er meira enn helmingurin av teimum, ið atkvøtt hava, og meira enn 25% av limunum, ið
atkvøðurætt hava, ímóti uppskotinum, er tað fallið.
§ 12
Gerðabók verður førd fyri uratkvøðuna; nevndin skrivar undir gerðabókina, og
atkvøðuseðlarnir verða síðani gjørdir til einkis.
Samtyktar á aðalfundi í 2016.


text:
Endamálið við verkætlanini "Norrøne Tekster og Kvad" er at leggja norrønan (forn norrønan) skaldskap út á alnótina. Umframt frumtekstir á upprunamálinum finnast eisini ymiskar umsetingar á teimum ymsu norrønu nútíðarmálunum, klassiskir vísindaligir tekstir og annað bakgrundstilfar - mest eldri tilfar frá fyri 1900.
Verkætlanin, sum er í støðugum vøkstri, varð latin upp fyri almenninginum tann 01.08.2005. Endamálið er at gera tekstasavnið so umfatandi sum gjørligt. Denturin er lagdur á tað nýtsluvinarliga, allir tekstir skulu vera rættlisnir, egnaðir til leiting og lættir at prenta út. Ætlanin er at Norrøne Tekster og Kvad skal vera til gagns fyri leik og lærd. Arbeiðið er væl áleiðis, men stórur partur av teimum ætlaðu uppgávunum eru ikki lidnar enn. Vevslóðin hjá verkætlanini er www.heimskringla.no
Av upphavsrættarligum orsøkum er ein lítil partur av tekstarhópinum vardur við loyniorði og ikki almennur.
Í 2002 varð "Kulturformidlingen Norrøne Tekster og Kvad" skrásett sum sjálvstøðugt virki í norska Enhetsregisteret.
Verkætlanin "Norrøne Tekster og Kvad" sóknast eftir samstarvsfeløgum
Fígging
Verkætlanin "Norrøne Tekster og Kvad" er eitt privat tiltak. Allur rakstrarkostnaður verður goldin av undirritaða. Verkætlanin hevur einans útreiðslur og ongar inntøkur. Higartil eru fleiri túsund arbeiðstímar lagdir í verkætlanina, umframt útreiðslurnar til keyp og leigu av tekniskari útgerð og til keyp av viðkomandi bókmentum. Orsaka av teimum stóru útreiðslunum ið eru tengdar at verkætlanini, verður søkt um fíggjarligan stuðul frá almennum og privatum stuðulsskipanum, sponsorum - og í vissan mun eisini við lýsingum - og eisini við møguligum "stuðulslimaskapið".
Møguleikar eru ikki fyri at løna teimum ið hjálpa til við verkætlanini. Einasta lønin er takksemi og gleðin við at taka lut í arbeiðinum. Tann ið hjálpir til av álvara, verður sjálvsagt nevndur at navni sum tøkk fyri hjálpina.
Einhvør fíggjarligur stuðul verður móttikin við takksemi. Um tú ella tín fyritøka ynskja at veita stuðul, kunnu tit seta tykkum í samband við okkum.
Verkætlanin "Norrøne Tekster og Kvad" sóknast eftir sjálvbodnum rættlesarum
Tyngsta og mest tíðarkrevjandi arbeiðið er rættlesturin. Fortreytin fyri at kunna hjálpa til við rættlestrinum er, at ein sjálvur hevur eina teldu ella atgongd til eina slíka. Tað er ein fyrimunur at vera royndur í brúkinum av tekstviðgerð áðrenn ein byrjar sjálvan rættlesturin. Tað er eisini umráðandi at hava kunnleika til tey skandinávisku málini danskt, svenskt og norskt (bokmål/nynorsk) í eldri og nútímans skapi. Tað er eisini ein fyrimunur at hava kunnleika til norrønar bókmentir og fornnorrønt mál og hartil nútímans íslendskt og føroyskt. Hesi seinastu eru tó ikki kravd, men valdast tí sum í roynd og veru skal rættlesast. Uppgávan gongur út uppá at samanbera tann elektroniska tekstin við ta prentaðu útgávuna. Elektroniskur tekstur, sum er skannaður inn á telduna við einum skannara og einum forritið ið kann lesa prentaðan tekst, inniheldur ofta mistøk, ið mugu rættast manuelt. Endaligi elektroniski teksturin skal sostatt vera samlíkur tí prentaða tekstinum. Hettar er ein krevjandi uppgáva, sum bara kan fremjast við arguseygum. Rættlesturin er tann týdningarmiklasti og mest virðiligi styrkurin, sum ein kann veita verkætlanini.
Tað er eisini tørvur á hjálp til at skanna bøkur sum seinni skulu viðgerast og rættlesast. Fortreytin fyri at kunna hjálpa til við skanning av tekstum er, at tú hevur tilgongd til kraftamikla telduútgerð, skannara og neyðturviligan kunnleika til forritini.
Avmarking av verkætlanini
Endamálið er at gera savnið av norrønum bókmentum so umfatandi sum tilber. Í roynd og veru er størsta avmarkingin tilgongdin til tilfarið. Tað sigur seg sjálvt, at ein so umfatandi verkætlan ikki kann fulfíggjast á øllum økjum samstundis. Hvørji øki ið fyrst verða nøktað, valdast av hvør tað er sum til einhvørja tíð luttekur í verkætlanini.
Um tú vilt seta teg í samband við ritstjóran ella kunnast um verkætlanina, kanst tú venda tær til:
- Carsten Lyngdrup Madsen
- Jesper Lauridsen
- Jon Julius Sandal


text:
Tuberklar
Tuberklar (tuberculosis) er smittandi sjúka elvd av tuberklabakterium: Mycobacterium tuberculosis, Mycobacterium africanum ella Mycobacterium bovis. Bakterian kann loypa á ein og hvønn part í kroppinum, men sum oftast setur sjúkan seg í lunguni. Bakterian, ið elvir til sjúkuna, varð funnin av Roberti Koch í 1882.
Eitt fólk við ikki viðgjørdari lungnatuberklasjúku kann smitta, tá ið tað harkar og hostar slím upp. Tað er fyrst og fremst fólk í húskinum, ið verða smittað. Røsk fólk eru ógvuliga mótstøðufør móti smittu, men er ein heilsuliga veikur, er lættari at verða smittaður. Eru 100 fólk í smittuvanda, verða umleið 30 smittað. Men millum hesi 30 fer bert ein til tveir persónar at fáa tuberkulosu innan 1 til 2 ár, og afturat hesum fara 1 til 2 persónar seinni at fáa tuberkulosu. Hetta merkir, at millum 100 persónar, ið vera fyri smittu við tuberkulosu fáa bert 4 sjúkuna. Restin fær ongantíð tuberkulosu.[1]
Tuberklar í Føroyum[rætta | rætta wikitekst]
Í fyrra helmingi av 20. øld vóru tuberklar rættiliga vanligir í Føroyum, tað smittaði serliga illa umborð á føroysku sluppunum, har menninir búðu tætt saman. Tá ið teir komu heim smittaðu teir so konu og børn. Nógv doyðu av sjúkuni. Í nýggjari tíð er sjúkan ikki so deyðilig sum fyrr, nú eru nógv betri viðgerðarmøguleikar. Tað hava tað verið einstakir tilburðir í Føroyum í nýggjari tíð, í 2013 vóru tríggir nýggir tilburðir og nógv fólk vórðu kannað fyri sjúkuni. Tey, sum vóru sjúk, vóru ein mamma og pinkubarn hennara, sum búðu í Streymoy og eitt smábarn í Suðuroy.[2]
Keldur[rætta | rætta wikitekst]


text:
Vælkomin! Brúðrar og konfirmantar verða vinarliga biðin um at avtala tíð, so vit kunnu veita tykkum bestu tænastuna
Hvørt leiga ella keyp er tað rætta fyri teg, kanst bert tú sjálv avgera. Vit skilja væl tær, ið halda at brúðarkjólin er somikið persónligur, at hann má eigast. Fyri nógvar er hetta somuleiðis eitt gott minni um stóra dagin, sum tær vilja goyma heima í klædnaskápinum. Aðrar velja kanska at seyma kjólan um til dópskjóla ella líknandi.
Hinvegin eru aðrir fyrimunir við at leiga. Fakta er - vóna vit í øllum førum - at tú bert nýtir brúðarkjólan ta einu ferðina. Og skuldi tað hent, at tú av einhvørjari orsøk velur at giftast uppaftur, er tað neyvan í sama kjólanum, sum fyrru ferð. Kann eisini hugsast at kjólin fer av móta. Síðst, men ikki minst, eru nógvir pengar at spara við at leiga - pengar sum tú møguliga heldur velur at brúka uppá at forkela teg á annan hátt til stóra dagin.
Kanningar vísa, at bert 4 út av 100 kvinnum, ið halda seg hava funnið rætta brúðarkjólan á netinum, enda við at velja hendan kjólan. Myndir og veruleiki er hvør sítt - tínar meiningar saman við okkara førleikum viðføra oftast, at tann rætti kjólin er ein annar enn tann, tú upprunaliga helt. Av hesi sannroynd vilja vit fyrst tilmæla tær leiguloysnina.
Um so er, at vit onkursvegna ikki megna at innfría tíni ynskir við okkara kjólum, ella tú frammanundan hevur ein ávísan kjóla í huganum, eru vit sjálvsagt eisini sinnaði at vegleiða. Vit hjálpa fegin at finna kjólan á netinum og bíleggja hann heim fyri teg fyri eitt ómaksgjald. Hetta er tó bert galdandi fyri merkir, vit umboða. Skuldi tað hent, at hesin kjólin kortini ikki er akkurát tað, bjóða vit okkum at taka kjólan inn, eftir ávísum treytum. Á henda hátt er møguleiki fyri at tú ikki sjálv kemur at hanga uppá ein óegnaðan kjóla og óneyðuga avbrendar krónur.